Кўнгилдаги орзу-истаклар - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 03 Март 2016\tКӯришлар: 1096\nТурсунзодалик 107 ёшли онахон Собира Олимова дуоси:\n- Миллат пешвоси Эмомали Раҳмоннинг ишларига Худо ривож берсин, юртимиз бундан ҳам гуллаб-яшнасин!\n-Оналар байрами арафасида нима ҳам дердим. Парвардигоримга беадад шукрлар бўлсинким, менга узоқ умр берди.\nТожикистондек гўзал юртда ўсиб-улғайдим.\nТожикистон тупроғи мен учун муқаддасдир. Не-не буюк алломалар ётибди бу заминда. Тожикистон - бизнинг саждагоҳимиз. Не-не сир-синоатлар, воқеалар гувоҳи бўлмади, дейсиз бу улуғ макон. Унинг танга шифо сувлари, унумли тупроғи кўзларимга тўтиё. Мендек ёши кекса аёл ўз бахтини, бола чақасининг иқболини, юзлаб невара-чеваралар камолини шундай гўзал серқуёш, виқорли тоғларига эга жондан азиз Тожикистонда топдим.\nБунинг бари учун Парвардигорга беҳисоб шукур қиламан. Мен қарийб юз йиллик тарихнинг тирик гувоҳиман. Коллективлаштириш ва уруш даврлари уларнинг азоб-уқубатларини кўрган инсонман.\nШукурки, 107 ёшга тўлдим. Қариган чоғларимда буюк Парвардигорим менга кўп улуғ неъматларни ато қилди. Шулардан бири мустақиллик неъматидир. Мана бу йил азиз Ватанимиз том маънода мустақил бўлганлиги 25 йиллигини қутлаётир.\nЭркинлик шаббодаси эсса, шунчалик эсар.\nМамлакатимиз раҳбари Эмомали Раҳмонга раҳмат, юртни обод қилди. Худойимнинг хоҳиш иродаси ила Ватанга тинчлик олиб келди. Уни тарбиялаб вояга етказган, ватанининг, халқининг хизматкори этиб тарбиялаган ота-онасига раҳмат!\nЭмомали Раҳмон жамиятда оналарни, жамийки аёлларни эъзозламоқда.\nҲамма жойда уларнинг ҳурматини жойига қўяди. Аёлини ҳурмат қилган, уни улуғлаган эр кишининг оиласи ҳам, ватани ҳам обод бўлади.\nОдамнинг ёши қартайган сайин охират ҳаётини кўп ўйларкан.\nМенинг тенгдошларим, дугоналарим, сирдошларим ҳозир йўқ. Уларнинг кўпи дорул бақога риҳлат қилишган. Уларни соғинаман. Дунёда соғинчдан оғирроқ дард йўқ экан.\nҲаммаларини Худо раҳмат қилсин. Охиратлари обод бўлсин.\nБаҳорни фасллар келинчаги, дейишади шоирлар. Ёшариш ва гулларга бой бу гўзал фасл. Ҳамма-ҳаммаларингга муборак бўлсин. Юрт ва Миллат пешвоси Эмомали Раҳмон Жаноби олийлари ишларига Худо ривож берсин.\nЮртимиз бундан ҳам гуллаб яшнасин!\nБиз муштипар оналарнинг истагимиз доимо тинчлик бўлиб келган. Худо кенг феъл, кетмас давлат берсин ҳаммаларингга.\nЮртимиз тинч, осойишта бўлсин!\nЧустий бобо айтганларидек:\n-Бизга дунё тинч бўлиб,\nДўстлар саломат бўлса бас!\nСайрам Исаева, Хўжанддаги "Бибиҳо" фолклор-этнографик ансамбли бадиий раҳбари, Тожикистон халқ артисти:\n- Оналар бор, олам қўшиқхонадир… Мен қўшиқдаги бу сатрни кўп эслайман. Она алласи, оналар ёр-ёри... Фарзанди бешиги устида алла айтар экан, ҳар бир она юртнинг тинч бўлишини, дастурхонларнинг тўкин бўлишини тилайди. Ёр-ёр айтаётган оналар келин-куёвнинг қўша қаришларини тилар эканлар, бунинг учун Аллоҳдан юрт осмонининг мудом мусаффо айлашини, ҳалол ризқ-насибани тўкиб ташлашини сўрайдилар.\nБизнинг "Бибиҳо" ансамблимиз санъаткорлари ҳам ана шундай эзгу мақсадлар билан йўғрилган халқ қўшиқларини ижро этиб, миллий урф-одатларимиз асосида тайёрланган саҳналарни кўрсатиб, томошабинлар кўнглини чоғ этиб келмоқда.\nХалқ ижодига асосланган ансамблимиз мустақиллик йилларида ташкил топди. Онажонлар байрами арафасида ансамблимизда фаолият юритаётган, ўз ижоди билан эл кўнглини чоғлаётган, мухлисларимизни азиз Тожикистонимизнинг гуллаб-яшнаши учун руҳлантираётган санъаткорларимизнинг номини бирма-бир тилга олиб ўтишни истардим. Тожикистон халқ артисти Зулфия Тўйчиева, Тожикистонда хизмат кўрсатган артист Каромат Ҳожиева, Камоли Хужандий мукофоти соҳибаси Саодат Саломова, истеъдодли санъаткорлар Шаҳодат Жўраева, Шарофат Қирғизова, Барно Шокирова... Улар кириб борган давра яшнаб кетади, ёшариб кетади. Улар қўшиқ куйлашганда, саҳначалар ижро этишганда мухлислар кўнглида яшашга, яратишга иштиёқ кучаяди, азиз Тожикистонмизда дунёга келиб, ҳаёт кечираётганликлари учун ифтихор туйғуси пайдо бўлади. Чунки бу санъаткорларимиз аёллар кўнглини яхши тушунганликлари учун улар қалбига тез йўл топа оладилар.\nҲа, айтгандай, ансамблимизда икки нафар эркак актёр ҳам фаолият юритади. Улар - Тожикистонда хизмат кўрсатган артистлар Неъматжон Дўстматов ва Абдуҳамид Каримов.\nБиз Оналар байрами арафасида, юртимизга баҳор кириб келаётган кунларда вилоятимизнинг Конибодом, Истаравшан, Спитамен, Жаббор Расулов, Шаҳристон каби ўнта шаҳар ва ноҳиясида концерт кўрсатдик. Ана ўша концерт пайтлари мухлислар кўзида завқ, қувонч кўрар эканман, айниқса, онажонларимиз, сингилларимиз, қизларимизнинг хурсандлигидан шодланардим.\nЭнди айтинг, юртда тинчлик бўлмаса, кимнинг юрагига куй-қўшиқ сиғади? Тожикистонимизда мустаҳкам тинчлик ҳукм сураётгани учун эса, Миллат пешвоси, Жаноби Олий, Президентимиз Эмомали Раҳмонга раҳмат айтмасдан бўлармикан? У кишининг тўғри, оқилона, одилона сиёсатлари туфайли шаҳар-қишлоқларимиз йил сайин обод бўлаётир, бошқа касб эгалари каби санъаткорлар ҳам қадрланмоқда.\nМуносиб қадрланиш эса, инсон кучига куч қўшади. Бундай ўйлаб қарасам, ҳозиргача театр саҳнаси ва кинода ўйнаган ролларим 250тага яқинлашибди. Мен учун ҳар бири қадрли бўлган роллар... Гурдофарид бўладими, Нодирабегим бўладими, яратган образларим орқали аёл дунёсини очиб бера олган бўлсам, унинг гулдан-да нозик, тоғдан-да баланд кўнглини, тенгсиз кучли иродасини, шижоатини, меҳр-муҳаббатини кўрсата олган бўлсам, ўзимни бахтиёр ҳис этаман.\nБахтиёрлик эса, инсонни янги марралар сари отлантира олар экан. Ҳозирда ансамблимиз яқинлашиб келаётган Наврўз байрамига қаттиқ тайёргарлик кўрмоқда. Байрам кунлари янги дастуримизни кўрсатамиз. Кези келганда, бу йилги ижодий режаларимиздан бирини айтиб ўтай - ансамблимиз Бадахшон сафарига тайёргарлик кўрмоқда. Мен у ерда ўз ҳунаримизни намойиш этиш билан бирга помирликларнинг ўхшаши йўқ санъатини янада яқинроқ ўрганиш ниятидаман. Бадахшон сафаридан кейин дастурларимиздан Помир халқ ижоди намуналари жой олишига ишонаман.\nБиласизми, мен мустақил Тожикистоннинг бахтиёр фуқароси сифатида, санъаткор сифатида дилимда ҳеч бир армон қолмади. Оналар байрами арафасида эса, ҳар бир аёлнинг ўз орзусига етишини, армонсиз яшашини истайман. Мен ҳар бир аёлга, аввало, бахт ва яна бахт тилайман. Аёлнинг бахти эса, энг аввало, оиласининг тинч-тотув бўлишида. Оила тинчи эса, албатта, юртдаги тинчлик, осойишталикка боғлиқ. Шундай экан, севимли Тожикистонимизда тинчлик, тотувликдайин бебаҳо неъмат ҳукм сураётганлиги учун шукр айлашимиз зарур!\nМен жажжи қизалоқларимиздан тортиб кексалик гаштини сураётган онахонларимизгача соғ-саломат бўлишларини, хотиржам яшашларини истайман. Юртимиз аллага тўлсин, ёр-ёрга тўлсин!\nТанзила Валиева, Хатлон вилояти, ҳамшира:\n-Юртимизга баҳор ташриф буюрди.\nБаҳор фаслини яшариш, янгиланиш фасли ҳам дейишади.\nБаҳор айёмида онажонларимиз ташвиши янада ошади. Яхши ниятлар ила хонадонларда сумалаклар пиширилади.\nУмуман олганда, баҳорий насимлар билан умид шабадалари эса бошлайди. Нақадар гўзал кайфият. Яшнаётган бу муқаддас заминда Тожикистонимиз ҳам йилдан-йилга гўзаллашиб, тараққий этиб бораётганлиги ғурур ҳиссини уйғотади кишида.\nМен бир ҳамшира сифатида шу йил Тинчлик ва миллий бирлик асосчиси - Миллат пешвоси, Тожикистон Республикаси Президенти Эмомали Раҳмоннинг Хатлон Давлат тиббиёт университети ташкил этиш ва қурилиши борасидаги фармонини эшитиб жуда қувондим. Ҳақиқатдан ҳам, Президентимизнинг бундай ташаббусларини қўллаб-қувватлайман. Бу биз хатлонликлар учун катта тарихий воқеа бўлади.\nХудо хоҳласа, бу тиббиёт университетида билим олиб, билимли, малакали тиб соҳаси ходимлари бўлиб етишган фарзандларимиз халқимиз саломатлиги йўлида беминнат хазмат қилишларига қаттиқ ишонаман. Шу фурсатдан фойдаланиб, муҳтарам Президентимизга ўзимнинг чексиз миннатдорчилигимни билдираман.\nБу йил мустақиллигимизнинг 25 йиллик юбилейини нишонлаймиз. Бу йиллар мобайнида Тожикистонда тиб соҳаси анчайин янгиликларга эга бўлди.\nИлгарилари инсонни даволашда муҳим жарроҳлик амалиётлари хориж мамлакатларида ўтказилар эди.\nҲозир баъзи жарроҳликлар пойтахтда қилинаётганлиги медицинамиз ютуғидир.\nБиз фарзандларимиз, хусусан, қиз болаларимизнинг ўқимишли, келажакда касб-ҳунарли бўлиб етишишларига ҳаракат қилмоғимиз керак. Республикамиз Ҳукумати, Миллат пешвоси, муҳтарам Президентимиз Эмомали Раҳмон, аёллар жамиятда ўз ўринларини топишлари учун барча шароитларни муҳайё қилишмоқда.\nМен Жаноби олийларининг телевидение, газеталар орқали чиқишларини доимо кузатиб бораман.\nОнасини, аҳли оиласини ҳурмат қилган инсон ҳеч қачон кам бўлмайди. Оналар байрами арафасида республикамизнинг жамийки аёлларини баҳор айёми ва Оналар байрами куни билан чин қалбимдан қутлайман. Худодан юртимизнинг тинчлигу ободлигини сўрайман. Доимо соғ-саломат бўлинглар, азиз юртдошлар!\nМарҳамат Каримова, Жаббор Расулов ноҳиясининг хотин-қизлар ва оила билан ишлаш бўлими мудираси:\n- Биз бу йил Республикамиз Истиқлолиятининг 25 йиллигини нишонлаймиз. Бу давр мобайнида одил раҳбар, Миллат пешвоси, Эмомали Раҳмон сиёсати туфайли улкан муваффақиятларга эришдик. Албатта, бу ютуқларни қўлга киритишда ўлкамиз аёлларининг ҳам ҳиссаси каттадир.\nМуҳтарам Президентимиз "Жамиятда аёллар мавқеини янада юксалтириш" тўғрисидаги фармонга имзо чекиб, ўзларининг ҳар бир чиқишларида катта бир самимият ва муҳаббату ишонч билан аёлларимизнинг меҳнатсеварлиги-ю ташаббускорликларини айтиб, уларнинг унумли фаъолият юритишлари учун қулай шароитлар яратилиши лозимлигини таъкидлаб келмоқдалар.\nЮртимиз сарварининг бу ғамхўрликларига жавобан бугунги кунда аёлларимиз халқ хўжалигининг ҳамма соҳаларида самарали меҳнат қилмоқдалар. Биз истаймизки, аёлларимиз юрт равнақи йўлида ҳеч қачон толмасинлар. Оналар куни муносабати билан барча диёримиз аёлларини улуғ айём билан табриклаб, уларга бахту иқбол, осуда ҳаёт ва букилмас матонат тилаймиз.\nФотима Сувонова, Қабодиён ноҳияси, ўқитувчи:\n- 2016 йил Тожикистон халқлари учун устувор тараққиёт давоми йили ўлароқ, бўй кўрсатаётир. Бу йил ҳаммамиз учун мўътабар бўлган, қувончли тарихий воқеа ҳисобланмиш мустақиллигимизга 25 йил тўлади. Тинчлик ва миллий бирлик асосчиси – Миллат пешвоси, Тожикистон Республикаси Президенти Эмомали Раҳмоннинг бевосита саъй-ҳаракатлари туфайли вужудга келган Миллий бирликка эришганимизнинг 19 йиллигини катта қувонч билан нишонлаймиз. Юртимизнинг гўзал аёлларини 8 март - Оналар байрами арафасида турмуш ўртоқлари, ака-укалари, ўғил-қизлари муборакбод этишади. Совғалар улашишади, бу ҳолат нақадар қувончли эканлигидан аёлларимиз гул-гул ёнишади. Ўғил-қизлари ардоғида эканлигидан ички бир туйғу ила қувонишади.\nБаҳорнинг илк айёми онажонлар байрами билан бошланишини ва бу гуллар фаслини таърифлашга тил ожизлик қилади.\nГап катта кичик совғада эмас, балки эътиборда эканлигини унутмаслик керак.\nАёл киши ўзига бўлган эътиборни катта бир совға сифатида қабул қилади. Бу ҳолат гўзаллик ва латофат шайдоси бўлган аёлларимизнинг табиатига хос.\nШу ўринда, Миллат пешвоси Эмомали Раҳмоннинг ва Республика Ҳукуматини аёлларимизга нисбатан кўрсатаётган ғамхўрлигини алоҳида таъкидлашни хоҳлардим.\nКейинги йилларда, қизларимизга алоҳида эътибор қаратилаётгани кишини қувонтиради. Марказдан олис бўлган юртимизнинг чекка нуқталаридан бўлган ёш ва навқирон қизларимиз Президент квоталари билан олий ўқув юртларида таҳсил олишмоқда.\nАёлларнинг жамиятдаги ўрнига алоҳида аҳамият берилмоқда.\nАёллардан раҳбарлик ишларида ишлаётганлари талайгина. Асосийси, юртимизда тинчлик ҳукмрон.\nМен Оналар байрами арафасида юртимиз аёлларини чин юракдан муборакбод этаман. Жонажон Тожикистонимизда, қолаверса, дунёнинг барча мамлакатларида ҳам аёллар кўзидан бир томчи ёш оқмасин. Ҳеч қачон мушфиқ аёлларимиз кўнгли ўксимасин!\nМавжуда Атабоева, Суғд вилояти:\n- Ҳар бир инсон устоз тарбияси ила сайқалланади ва комилликка эришади. Устоз жамиятни ёритувчи машъалдир. Улар ўз илму маърифатлари ила зиё нурларини таратиб, шогирдларини мунаввар ҳаёт йўлига чорлайди. У халқ фарзандининг тарбияси йўлида куну тун хизмат қилади ва ҳамиша Ватан хизматига шай туради. Ҳар бир инсон мукаммал бахтга устозларининг ўгитлари ва тарбияси ила эришади. Устоз улуғ зот ва улар халққа мангу эзгуликлар қилиб яшайдилар. Мана шундай буюк инсонларни, яъни метин иродали аёл ўқитувчиларни Оналар куни муносабати билан чин дилдан қутлайман ва уларга мустаҳкам саломатлик, боқий саодат, тўкин ризқу рўзу фаровонлик тилайман. Устозларга бахтлар ичра энг олий бахт - шогирдлар камолини кўришликни тилайман. Азиз устозлар, айём муборак бўлсин, азиз бошингиз омон бўлсин!\nОбод бўлсин шу Ватан, халқим…\nМуҳаммад Исо (Маматисо Абдуллоев) узоқ йиллардан буён Қабодиён ноҳиясининг «Тахти Қубод» рўзномасида фаолият юритиб келмоқда. Кўплаб ҳикоя ва шеърлари республика нашрияларида чоп этилган.\nИқтидорли шоир Муҳаммад Исо бу йил муборак 60 ёшни қаршилаётир. Шоир акамизга камолот ёшида комёблик тилаймиз.\nСутдай оқ субҳидамда,\nБугун: 21-01-2020 20:22:46


Бугун Кэмп-Давидда Россия Президенти Владимир Путин ва АҚШ Президенти Жорж Буш ўртасидаги музокаралар давом этди.\n23 январ 2021, Тошкент вақти: 07:42\nсентябр 27, 2003\nИкки давлат раҳбарлари Ироқ, Яқин Шарқ, аксил-террор уруши ва оммавий қирғин қуролларини тарқатмаслик масалаларини муҳокама қилдилар.\nБуш ва Путин Эрон раҳбариятини Атом Энергияси бўйича Халқаро Агентлик билан тўла ҳамкорлик қилишга чақирдилар.\nЖорж Буш Россиянинг Эронга ядровий завод қуришда ёрдамлашаётгани масаласини кўтарди. Шу билан бирга у ҳар иккала давлат Эроннинг ядровий қурол ишлаб чиқармаслигидан манфаатдор эканини таъкидлаб ўтди.\nБуш, шунингдек, АҚШ ва Россия аксил-террор уруши бўйича ҳамкор, деб, Чеченистондаги уруш ҳам аксил-террор урушининг бир қисми сифатида талқин қилиниши керак, деб таъкидлади.


Эдинбург китоб ярмаркасида ўзбек адабиёти куни бўлиб ўтди - Фарғона.Ру ахборот агентлиги\n19:37 msk, 12 Июль 2020\nЭдинбург китоб ярмаркасида ўзбек адабиёти куни бўлиб ўтди\n21.08.2006 06:25 msk\nҲамид Исмоилов. Фарғона.Ру АА фотосурати\nЭдинбург халқаро китоб ярмаркасида ўзбек адабиёти куни бўлиб ўтди. “Ҳибсдаги ёзувчилар” дастури доирасида Мамадали Маҳмудов ва Дадахон Ҳасанов асарларидан парчалар ўқиб эшиттирилди. Ёзувчи Мамадали Маҳмудов, кўплаб ёзувчилар ва халқаро жамоатчиликнинг уни озод қилиш юзасидан чақириқлар қилганларига қарамай, узоқ йиллардан буён Ўзбекистонда қамоқда ўтирибди, қўшиқчи ва шоир Дадахон Ҳасанов эса судга тортилган, унинг иши юзасидан навбатдаги маҳкама мажлиси 5 сентябрга қолдирилган бўлиб, ҳозирда уй қамоғидадир.\nЎзбек ўқишлари иштирокчилари ушбу таниқли ёзувчиларни бетўхтов озод қилиш талаби билан Ўзбекистон президентига мурожаатнома қабул қилганлар. Уларнинг асарларидан парчаларни ярмаркага фахрий меҳмон сифатида таклиф қилинмиш адиб Ҳамид Исмоилов ўқиган. Ҳамид Исмоилов бу ерда Random House нашриёти томонидан шу йил Лондонда нашр этилган ўзининг “Темирйўл” асарини тақдим этаяпти. Мазкур асарни таниқли таржимон Роберт Чандлер таржима қилган.\nЭдинбургда “Темирйўл” адабий ўқишлари муассислар томонидан “анжуман воқеаси” ўлароқ баҳоланган, муаллиф номи эса Kate Atkinson, Iain Banks, Robert Fisk, Per Petterson, Asne Seierstad билан бир қаторда халқаро ярмаркаси томонидан тавсия қилинажак ёзувчилар ўнлигига киритилган.\nРоман ҳақида биринчи бўлиб “The Independent” газетаси муносабат билдирган. “Рус темирйўлига ёндош империядаги етимларнинг ёрқин сатираси” деб номланган мақолада газета романни “шукуҳли” деб атаган ва ёзувчини “Гоголь, Булгаков ва Платонов тамсил этган рус сатирик адабиёти анъаналари”га мансуб шахс ўлароқ баҳолаган. “Истеъдодсизроқ ёзувчига бу воқеани баён этиш учун жилд-жилд китоб даркор бўларди, Исмоилов эса ўз ҳикояларини бой, турфаранг матога нақш этади, бу нақшнинг ҳар бир ипи ўз нафосати билан жозибдир... “Темирйўл” баъзан кинояли, баъзан ўта кулгули, мулойим, “ҳасрат”га тўла... “Темирйўл” юракни орзиқтирадиган тасвир ва лирик чекинишларга тўла бўлган шоир романидир...” – деб ёзади “The Independent”.\nАнглиянинг “The Times” газетаси эса романни “рус романининг ҳориқулодда рангин намунаси” деб атайди. Совет империясининг бир чеккасидаги унутилган, кичкинагина станцияолди Гилос шаҳарчасининг одамлари ҳақидаги ҳикоялар “барча шаклларни ўзида жамлаган – улар фожеий, шафқатсиз, кулгили, қўпол, лирик” бўлиб, “бу аломат ва гўзал олам”ни тасвирлайди.\nРоманга чорак саҳифа бағишлаган “Daily Telegraph” газетаси шундай ёзади: “Ўрта Осиёнинг қоқ-қуруқ даштларидаги темирйўл бўйида жойлашган Гилос шаҳарчасида содир бўлаётган “Ёлғизликнинг юз йили” романини тасаввур қилинг. Бир неча асрлар муқаддам бу ердан Буюк Ипак Йўли ўтган… Замонавийлик бу ерга темирйўл орқали ҳамма нарсани вайрон қилувчи поезд билан бирга кириб келади… Роман асаби бўшлар учун мўлжалланган эмас… “Темирйўл” кашфиётларга тўла бўлган кучли асар, уни Ўрта Осиёнинг ХХ асрдаги тарихи бўйлаб думалаб кетган қарғиш ғилдираги деб аташ мумкин. Ушбу китобнинг Ўзбекистон расмийлари томонидан маън қилингани, шубҳасиз, унинг қудратидан далолатдир!”\nРоманга махсус журналлар, “адабий” ва “кўча” журналлари ҳам муносабат билдирганлар.\nКенг оммага мўлжалланган “Time Out” журнали романни “ажойиб, киноявор, маърифат неъматидан баҳравар асар” деб атайди. “Асар тили ёзувчи ифодалаган анъаналар каби фавқулодда бой: унда Гоголдан Платоновгача бўлган аллюзиялар билан бир қаторда сеҳрли эртак ¬ҳам, коммунистлар даври латифалари ҳам, қадимги сўфиёна мажозлар ҳам, марксистик тадрижий такомил ҳам, мусулмон поэзияси ҳам мужассам”.\n“New Statesman” журнали ҳам ўқувчи эътиборини “юксак маданиятли ва ўзга динларга нисбатан чидамли бўлган Ўрта Осиё исломи анъаналарига урғу берувчи, Умар Ҳайёмдан Булгаковгача бўлган” анъаналарга қаратиб, асар ҳақида лутфу олқишлар билан ёзади. “Ривоятларнинг айримлари Шаҳризодага тегишли бўлиши ҳам мумкин эди. Исмоилов анъаналарни жуда яхши биладиган, улардан усталик билан фойдалана олган моҳир ижодкордир. Буни у ўқувчини чалғитмасдан, балки унга маърифат улашароқ ажиб бир суръатда амалга оширган… Бу китоб ҳапқириб ўқиладиган, ноёб гўзаллик намунасидир”, - деб ёзади журнал.\nМахсус “адабий” журналлар сарасига кирувчи “Literary Review” нашри ҳам асар ҳақида “Ўзбекистонга сўнгги чиқиш” мақоласини чоп қилган. Мақола муаллифи Donald Rayfield пост-совет ҳудудидаги адабиёт ва сўз эркинлиги билан боғлиқ вазиятни изоҳлай туриб, шундай ёзади: “Империя вайроналари ичра ҳокимият тепасига келган мустабид ҳукмдорлар учун энг кам керак бўлган нарса эркин адабиётдир. Мана нима учун Исмоилов ўз романини ўзбек тилида эълон қилолмади, мана нима учун романнинг русча нусхаси эмас, инглизча таржимаси уни машҳур қилиш арафасида турибди. Президент Каримов, агар бу китоб ва унинг муаллифи Тошкентда бўлиб қолса, ҳар иккисини ҳам жон-жон деб бурда-бурда қилиб ташлаган бўларди. Муаллиф “Темирйўл”ни ўзи 20-аср сўнгидаги энг яхши рус романи деб ҳисоблаган Искандаровнинг “Чегемлик Сандро” билан қиёслайди, “аммо мазкур буюк роман ҳам “Темирйўл”га қиёслаганда бор-йўғи бир идиллия (фароғатли турмуш акс эттирилган асар – тарж.) бўлиб қолади”.


1st Июнь 2020 / Ҳуқуқий саҳифа\t/ Comments are Disabled\nБаъзан кап-катта кишиларнинг йиллаб йиғиб, бола-чақасининг томоғидан қийиб, сотиб олган мулкига бўлган муносабатини кўриб, “суф” дегинг келади. Баъзан эса , маст ҳолатда бўлган киши бошқарувига транспорт воситасини бериб қўйганларга қараб ажабланасан. Нима бўлганда ҳам, шу машина йиллаб тўкилган пешона тери эвазига келган- ку?\nКамига бирор бир инсон ҳаётига зомин бўлса-чи маст бошқарувчи? “Кейинги пушаймон-ўзингга душман” эмасми?\nМирзаободлик С.Айдаров ҳам маст ҳолатида транспорт бошқаришни яхши кўрадиганлардан чиқиб қолди. Қаҳрамонимиз Сайхунобод туман маъмурий судининг 11.02.2016 йилдаги қарори билан транспорт воситасини бошқариш ҳуқуқидан маҳрум қилинган бўлсада, жорий йилнинг 2 март куни тахминан соат 22:00 ларда ўз бошқарувидаги Д.Жураевга тегишли бўлган “Матиз” русумли, 01М902NA давлат рақам белгили автомашинасида амалдаги “Йўл ҳаракати қоидалари”нинг 12-бандини бузиб, Сайхунобод туман ҳудудида спиртли ичимлик ичган ҳолда бошқариб, кетаётган вақтида Сайхунобод ИИБ ЙҲХБ ходимлари томонидан аниқланиб ушланган.\nТурган гапки, текширувлардан ўтган ҳайдовчининг мастлик ҳолатида эканлиги ҳақида баённома тузилган.\nСуриштирув органи томонидан С.Айдаровнинг юқоридаги ҳаракатларига Ўзбекистон Республикаси МЖтКнинг 131-моддаси 2-қисми билан маъмурий баённома расмийлаштирилиб, .Мирзаобод туман маъмурий судида кўриб чиқилди. Суднинг 2020 йил 22 апрелдаги қарори билан ушбу фуқаро Ўзбекистон Республикаси МЖтКнинг 131-моддасин 2-қисмида кўрсатилган маъмурий ҳуқуқбузарликларни содир қилган деб топилиб,15 (ўн беш) сутка маъмурий қамоқ жазоси тайинланди.\nМирзаобод туман маъмурий судининг раиси


Чемпионлик бобида рекорд ўрнатган бобо - Darakchi\nЧемпионлик бобида рекорд ўрнатган бобо\nРекорд 03.11.2017, 15:36\nҒайрат, шижоат, истеъдод ёш танламайди, дейишади. Гоҳида нуроний ёшдаги отахон ва онахонларнинг шижоати, бардамлиги, интилишларини кўриб таҳсин айтасиз. Бухоролик Нурмуҳаммад ота Юсупов ҳам вужудини ёшлик куч-қудрати тарк этмаган отахонлардан бири.\nУ киши бу йил 71 ёшни қарши олдилар. Шу пайтга қадар миллий кураш, дзюдо, самбо бўйича бир неча марта жаҳон чемпиони бўлганлар. Буни ҳам ўзига хос рекорд натижа дейиш мумкин.\nНурмуҳаммад ота 1945 йилда Бухоро вилоятининг Қоракўл туманида таваллуд топган. Болалигидан курашга меҳр қўйган. Ана шу меҳр туфайли аввал Бухорода, кейин бутун мамлакатдаги энг машҳур полвонлар қаторидан жой олган. Кейинчалик қўшни республикаларда ҳам ўзидан 3-4 баравар оғир вазнли полвонларни ҳам йиқитиб, Нур полвон дея ном чиқарган.\nНурмуҳаммад Юсупов ўрта мактабни битириб аввал Тошкентдаги Шредер номидаги боғдорчилик академиясида, кейин Ўзбекистон Давлат жисмоний тарбия институтида таҳсил олган. Ўзбекистонда илк бор, биринчи курслигидаёқ собиқ иттифоқ миқёсидаги спорт устаси унвонини қўлга киритган.\nНурмуҳаммад ота мамлакатимиз мустақилликка эришганидан кейин ҳам курашни тарк этмади. Нуронийлар ўртасида ўтказилган кураш мусобақаларида 6 маротаба мамлакат чемпиони унвонини қўлга киритди. Маълумотларга қараганда, Нурмуҳаммад ота шу пайтга қадар минглаб маротаба гиламга тушган бўлса, ҳали ҳеч бир рақиб унинг курагини ерга теккиза олмаган.\n— Кўпчилик мендан ёшимни сўрашади, — дейди Нурмуҳаммад ота табассум билан. — Негадир 71 ёшдаман дея олмайман. Ҳамиша 25 ёшдаман, деб айтаман. Ростдан ҳам шундай. Чунки мен юртимиз истиқлолга эришган кун янгидан туғилганман. Шу боис ўзимни навқирон истиқлол билан тенгдош, деб биламан.\nНурмуҳаммад отанинг гапида жон бор. Чунки унинг хатти-ҳаракатини унча-бунча ёш йигит такрорлай олмайди. Масалан, у 100-110 килограммлик штангани ҳеч қийналмай кўтара олади. Турникда 35 мартагача бемалол тортила олади. Турникда силтаниб тортилиш машқини эса ўн марта бемалол бажара олади.\nАйни пайтда Нурмуҳаммад ота тўрт ўғил, бир қизнинг отаси, 17 нафар набиранинг бобоси. Бугун унинг фарзандлари турли нуфузли идораларда ишлаш баробарида спорт билан мунтазам шуғулланишади. Набиралари “Умид ниҳоллари”, “Баркамол авлод”, “Универсиада” сингари тизимли мусобақаларда фаол қатнашиб келмоқда.


Абу Бакрнинг намозда имом бўлиши | Siyrat.uz\nБош саҳифа Нурул яқин\nАбу Бакрнинг намозда имом бўлиши\n12:00 Апрель 13, 2012\nПайғамбар алайҳиссалом иситмалаб, оёқ-қўлларидан дармон кетгани учун Абу Бакрга жамоатга имом бўлиб намоз ўқишни буюрдилар. Бу Расулуллоҳнинг Абу Бакрни ўзларига халифа (ўринбосар) қилишни ихтиёр этганларининг нишонаси эди. Ансорлар Пайғамбар алайҳиссаломнинг дарди оғирлигини билиб, масжид атрофида айланиб юришди. Аббос ичкарига кириб, ансорлар ташвишда қолишганини айтди. Расулуллоҳнинг ишораларига биноан Али билан Фазл у кишининг қўлтиқларига киришди. Аббос олдинда йўл бошлаб юрди. Бошлари танғиб боғланган Сарвари олам минбарнинг биринчи пиллапоясига ўтирдилар. Одамлар у кишининг ҳурматлари учун гур этиб ўринларидан қўзғалишди. Пайғамбар алайҳиссалом Аллоҳга ҳамду сано айтганларидан кейин:\n«Эй халойиқ! Сизлар Пайғамбарингиз вафот этишидан қўрқяпсизлар. Аввалги пайғамбарлар мангу яшаган эмас, мен ҳам абадий яшамайман. Мен Роббимнинг даргоҳига кетаман, сизлар ҳам орқамдан етиб борасизлар. Мендан кейин ҳижратнинг аввалидаги муҳожирларга яхши муомала қилишингизни тавсия этаман, муҳожирлар ҳам ўзаро бир-бирларига меҳр-оқибатли бўлишсин. Аллоҳ Қуръондаги Валъаср сурасида бундай дейди: «Замон билан қасамки, барча инсон зиён ичидадир, фақат иймон келтирган, яхши амалларни қилган, бир-бирларига ҳақни тавсия этган, бир-бирларини сабрли бўлишга ундаган кишилар бундан мустаснодир». Ҳамма иш Аллоҳнинг изни билан амалга ошади. Ҳеч бир ишда шошқалоқлик қилманглар, Аллоҳ инсоннинг шошилишига қараб бир ишни тезлатмайди. Аллоҳга қарши уруш очган одам мағлуб бўлади, Аллоҳни алдашни кўзлаган одам ўзи алданиб қолади. Муҳаммад сурасининг 22-оятида бежиз: «Агар сизлар ҳокимият юргизсангиз, ер юзида ёмон иш қиласизларми, қариндошлик муносабатларини узиб қўясизларми, дейилмаган. Сизлар муҳожир ансорларга яхши муомала қилинглар, чунки ансорлар сизлар Мадинага келмасдан бурун бу ерларда макон тутган ва оқкўнгиллик билан иймон келтиришган. Ансорларга яҳшилик қилинглар, улар топган-тутганини сизлар билан баҳам кўришди, уйларидан жой беришди, ўзлари муҳтож бўла туриб, ўз нафсларини тийиб, бор-будини сизлардан аяшмади. Муҳожирлардан биров ансорларга ҳоким бўлса, уларнинг камчилик ва хатоларини кечирсин, ўзини улардан юқори тутмасин. Мен сизлардан аввал кетаман, сизлар ҳам орқамдан етиб борасизлар, сизлар билан жаннатда кўришамиз. Кимки охиратда жаннатга киришни истаса, тили билан қўлини ёмонликдан тийсин», дедилар.\nРаббиул аввал ойининг 13 (душанба) куни Абу Бакр мусулмонларга имом бўлиб бомдод намозини ўқиётганида Пайғамбар алайҳиссалом ҳазрати Оишанинг ҳужрасидан пардани очиб, одамларга табассум қилдилар. Абу Бакр Расулуллоҳ намозга чиқдилар, деган ўйда орқа сафга чекинди. Пайғамбар алайҳиссаломни кўрган мусулмонлар қувонганларидан намозларини ҳам унутиб, у кишининг зиёратларига югуришларига сал қолди. Сарвари олам қўллари билан Худонинг ибодатини давом эттираверишни имо қилдилар ва ичкарига кириб, пардани ёпиб қўйдилар.\nАсирларни қутқариб олиш. Фидя\nАввалги мақолаПайғамбар алайҳиссаломнинг вафот этишлари\nКейинги мақола Пайғамбар алайҳиссаломнинг бетоб бўлишлари


Яна ташқи қарз масаласи: сабаблари, шартлари ва самараси - Review.uz\nТашқи қарз жалб қилинаётган пайтда фоиз ставкалари қатъий белгиланди. Жалб қилинган ташқи маблағларнинг аксарияти 1-1,5 фоиз қатъий белгиланган фоиз ставкаларида олинган, дейди Иқтисодий тадқиқотлар ва ислоҳотлар марказий эксперти Халилуллоҳ Ҳамидов Kun.uz билан суҳбатда.\nЎзбекистон ташқи қарзи ўсиб бораётгани сўнгги вақтларда ижтимоий тармоқларда кенг муҳокамаларга сабаб бўлмоқда. Kun.uz шу мавзуда Иқтисодий тадқиқотлар ва ислоҳотлар маркази илмий ходими Халилуллоҳ Ҳамидов билан суҳбат уюштирди. Суҳбат давомида мутахассис ташқи қарзнинг ўсишига сабаб бўлаётган омиллар, Ўзбекистоннинг ҳар бир фуқароси бўйнида 1000-1100 доллар миқдорида ташқи қарз мажбурияти тургани ҳақидаги фикрлар ўринсизлиги ва келгусида қайси омиллар ташқи қарз ҳажми камайиши... ...


“Бир одам — бир овоз” тизимининг ягона имконият эканлигига ишонмайман. Шахсан мен ишонаманки, қирқ ёшлар атрофидаги киши иккита овозга эга бўлса, барчаси янада яхши бўлади. Чунки у ўттиз яшар йигитдан фарқли равишда нафақат ўзи, балки фарзандлари келажагини ҳам ўйлаб овоз беради.\nБиз 60-йилларда Playboy’ни тақиқладик, у ҳозир ҳам тақиқда. Аммо интернет турганида, ким ҳам Playboy сотиб оларди.\nМен демократия борасида америкаликлар билан жудаям кўп тортишганман. Улар айтишади: агар Сингапур ҳукумати ўзгармаса, демократияни амалга ошириб бўладими? Мен жавоб бераман: “Мен шунчаки барча сайловларда ғалаба қозонаман”. Улар айтишади: “Сизларда демократия бўлиши учун, албатта, ўзгаришингиз керак. Мен айтаман: “Майли, шунақаси сизларнинг Америкаларингда бўла қолсин. Ва бизларни ўз ҳолимизга қўйинг”.\nРафиқам ҳаётдан бир неча марта зарба олган ва мана икки йилдирки тўшакка михланиб ётибди. У гапирмайди, бироқ ўз ҳушида. У мен гапирганимда тушунади, мен ҳар кеч шу ишни қиламан. У мени ухламасдан кутиб ўтиради. Унга куним қандай ўтганини гапириб бераман. “Шеърият антологияси” қачонлардир ўзи севиб мутолаа қилган Шекспир сонаталарини ўқиб бераман. Икки йилу тўрт ойдан бери шу аҳвол — бу ҳаётимнинг бир қисмига айланиб қолган.\nХитойда ажойиб мақол бор: “Қабрининг қобқоғини михламагунингизча, бирор-бир кишини муҳокама қилманг”. Шу боис мен ҳам то вафотимга қадар бир қанча ақлсизликлар қилишим мумкин.


“Ўзбеккино” Миллий агентлиги Россия, Қозоғистон, Украина, Белоруссия, Туркия, Миср, Ҳиндистон, Тожикистон, Малайзия, АҚШ каби давлатлар билан ҳамкорликда кино маҳсулотлари ишлаб чиқариш бўйича катта тажрибага эга.\nЎтган йиллар давомида “Ўзбеккино” Миллий агентлиги учун халқаро кинокомпаниялар билан ҳамкорликда фильмлар ишлаб чиқариш ва улар билан ҳамкорлик қилиш устувор аҳамият касб этди. Бир қатор мамлакатлар билан ҳамкорликда кино маҳсулотлари яратиш бўйича фаол музокаралар олиб борилмоқда. Шу билан бирга, “Ўзбеккино” Миллий агентлиги машҳур кино усталари билан муносабатларни мустаҳкамлаб, алоқалар ўрнатмоқда. Мамлакатимизда фильмлар ишлаб чиқаришда замонавий хориж тажрибаси қўлланилмоқда.\n“Ўзбеккино” Миллий агентлиги ҳамкорликда қуйидаги уч йўналишда фильмлар ишлаб чиқаришни мақсад қилган:\nхорижий киностудиялар билан ҳамкорликда фильмлар (копродукция) ишлаб чиқариш;\nЎзбекистон ҳудудида суратга олиш хизматларини кўрсатиш:\nхорижда миллий кинокомпанияни қўллаб-қувватлаш.\nХорижий ташкилотлар, кино ишлаб чиқарувчилар ва ижодий арбоблар билан ўзаро алоқаларни кенгайтириш бўйича тадбирлар, қўшма лойиҳалар Ўзбекистон Республикаси Президентининг 2017 йил 7 августдаги “Миллий кинематографияни янада ривожлантириш чора-тадбирлари тўғрисида”ги ПҚ-3176-сон Қарорига мувофиқ амалга оширилади.


7 Апрель 18:24\nNUR-SULTAN. Kazinform – Қозоғистоннинг Биринчи Президенти – Елбасы Нурсултон Назарбоев Бош вазир Асқар Мамин билан учрашди, дея хабар беради Kazinform elbasy.kzга таяниб.\nУчрашув давомида Қозоғистон Биринчи Президенти кўрилаётган чоралар туфайли коронавирус инфекциясининг тарқалиши камайганини таъкидлади.\n«Тиббиёт ходимларининг уйғунликда ишлаётганини алоҳида таъкидлашни истардим. Қийин вазиятларда ҳуқуқни муҳофаза қилиш идоралари ҳам ўзларининг самарадорлигини намойиш этадилар. Ҳукумат ва маҳаллий ижро ҳокимияти органлари ҳам фаол ишламоқда», - деди Нурсултон Назарбоев.\nДавлат раҳбарининг топшириқларини сифатли бажариш муҳимлигини таъкидлади.\n«Президентнинг барча ташаббусларини кенг оммага етказиш муҳимдир. Мен ҳокимлар билан телефон орқали суҳбат чоғида бу масалага ҳам тўхталдим», - деди Қозоғистон Биринчи Президенти.\nНурсултон Назарбоев ҳозирги вазиятда иқтисодий хавфсизликни таъминлаш зарурлигига ҳам эътибор қаратди.\n«Дунёда иқтисодий аҳвол мураккаб. Бироқ, биринчи чорак якунларига кўра, мамлакатнинг кўрсаткичлари ёмон эмас. Аммо шуни таъкидлаш керакки, карантин оқибатлари иқтисодий кўрсаткичларга ҳали тўлиқ таъсир кўрсатмади. Шу муносабат билан кичик ва ўрта бизнесни қўллаб-қувватлаш ва аҳолини озиқ-овқат билан таъминлаш муҳимдир. Энди инқироздан кейинги даврда нима қилиш кераклиги ҳақида ўйлашимиз керак. Иқтисодиёт таназзулга юз тутиши ва аҳвол 2008 йилдаги инқироздан ҳам оғир кечиши мумкин», - деди Елбасы.\nНурсултон Назарбоев Миллий жамғарма ва Ҳукумат жамғармасидан ички иқтисодиётни қўллаб-қувватлаш учун 10 миллиард доллар ажратилаётганини таъкидлади.\nЎз навбатида, Бош вазир Қозоғистон Биринчи Президентига мамлакатда коронавирус инфекцияси тарқалишининг олдини олиш ва ижтимоий-иқтисодий барқарорликни таъминлаш бўйича кўрилаётган чора-тадбирлар тўғрисида маълумот берди.\nУчрашув якунида Нурсултон Назарбоев иқтисодиётнинг нохомашё тармоқларини ривожлантиришга қаратилган дастурларни амалга ошириш муҳимлигини таъкидлади.\n«Бундан ҳам катта синовлардан ўтганмиз. Биз бунисини ҳам енгиб ўтамиз. Асосийси, бу мамлакатнинг бирлиги ва осойишталиги. Менимча, Ҳукумат самарали ишламоқда. Эртага менинг Қозоғистон халқига мурожаат қилган мақолам нашр этилади. Ҳозирда бутун дунё қийин аҳволда. Касаллик хавфи ҳали ҳам ўсиб бормоқда. Шунинг учун барчамиз бир-биримизни ҳурмат қилган ҳолда, қатъият ва сабр-тоқат намоён этишимиз керак», - деди Елбасы.


Ғаразли кимсалар томонидан ўзгаларга озор беришда тилнинг имконияти катта бўлгани учун унинг воситасида қилинадиган улкан гуноҳлардан бири ғийбатдир. Инсонларнинг обрў-иззатларини сақлаш мақсадида Ислом дини ғийбатни ҳаром қилди. Чунки ғийбат одамларнинг яширин айбларини ошкор қилиш ва уларнинг обрўларини тўкишдан иборат ёмон иллатдир.\nРасулуллоҳ соллаллоҳу алайҳи васаллам видолашув ҳажидаги хутбаларида ҳам буни алоҳида таъкидлаб, шундай деганлар:\n«Албатта, сизларнинг қонларингиз, молларингиз ва обрўларингиз бир-бирларингизга ҳаромдир. Шу ойда, шу шаҳарда ушбу арафа кунининг ҳурматини сақлагандек, уларнинг ҳам ҳурматини сақланглар!» (Муттафақун алайҳ).\nДемак, бировнинг молини зулм билан ейиш қандай ёмон иш бўлса, унинг обрўсига тажовуз қилиш ҳам шундай манфур амаллардандир.\nҒийбатнинг таърифи ҳақида шундай ҳадис ривоят қилинган:\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Ғийбат нима эканлигини биласизларми?» деб сўрадилар. Саҳобалар: «Аллоҳ ва Унинг Расули билгувчироқдир», деб жавоб бердилар. Расулуллоҳ соллаллоҳу алайҳи васаллам: «Ғийбат бир биродарингнинг орқасидан ўзи эшитса, ёмон кўрадиган сифат билан гапиришингдир», дедилар. Шунда улардан бири: «Агар биродаримда мен айтган ўша сифат бор бўлса ҳам ғийбат бўладими?» деб сўради. Расулуллоҳ соллаллоҳу алайҳи васаллам: «Унда бор айбни айтган бўлсанг, ғийбат қилган бўласан. Агар сен айтган сифат унда бўлмаса, бўхтон қилган бўласан», деб жавоб бердилар. Демак, бировнинг айбини ошкор қилувчи сўзни, агар тўғри бўлса ҳам, айтиш жоиз эмас экан. Чунки бу билан ғийбат қилинган бўлади. Агар ёлғон бўлса, туҳмат ва бўҳтон бўлгани учун гуноҳи ҳам икки ҳисса бўлади.\nАллоҳ таоло ғийбатнинг ҳақиқий моҳиятини Қуръони каримда баён этиб, инсонларга шундай хитоб қилади:\n«...(Ўзгалар айбини қидириб) жосуслик қилманглар ва бирингиз бирингизни ғийбат қилмасин! Сизлардан бирор киши ўлган биродарининг гўштини ейишни хоҳлайдими?! Уни ёмон кўрасиз-ку, ахир! Аллоҳдан қўрқингиз! Албатта, Аллоҳ тавбаларни қабул қилгувчи ва раҳмли Зотдир» (Ҳужурот сураси,12-оят).\nҚуръони каримда ҳеч бир гуноҳ бунчалик ёмон ташбеҳ билан зикр қилинмаган. Биламизки, инсон ҳеч қачон ўлимтик ҳайвон гўштини емайди. Агар гўшт инсонники бўлса, ундан янада жирканади. Ўз туғишган биродарининг ўлган ҳолатида гўштини ейиш эса мутлақо инсониятга номуносиб ва ақлдан узоқ ишдир. Ғийбат шундай қабиҳ ҳолатга қиёсланмоқда. Бу эса виждони бор, ақли соғлом ва иймонли ҳар қандай кишининг қалбини ларзага келтиради.\nБундай мудҳиш гуноҳнинг жазоси ҳам, шубҳасиз, даҳшатлидир. Бунга Анас ибн Молик разияллоҳу анҳудан ривоят қилинган ҳадис ҳам мисол бўла олади:\n«Расулуллоҳ соллаллоҳу алайҳи васаллам Меърож кечасида бир қавмнинг олдидан ўтдилар. Уларнинг тирноқлари қўрғошиндан бўлиб, ўзларининг юзларини ва куракларини тирнаётган эдилар. Буни кўриб, ажабланган Расуллуллоҳ соллаллоҳу алайҳи васаллам: «Эй Жаброил алайҳиссалом, булар ким?» деб сўрадилар. Жаброил алайҳиссалом: «Булар одамларнинг гўштини ейдиган ва уларнинг обрўларини тўкадиган кишилар», деб жавоб бердилар» (Абу Довуд ривояти).\nҒийбат сўзларга қулоқ солиб турган киши ҳам ғийбатчининг гуноҳига шерик бўлади. Зеро, ҳадисларда ғийбат эшитувчи ҳам ғийбатчиларнинг бири эканлиги баён қилинган. Шунинг учун ҳар бир мусулмон бошқа мусулмон биродарининг обрўсини ҳимоя қилиши ва ғийбатни тўхтатишга ҳаракат қилиши лозим. Бунинг фазилати ҳақида кўплаб ҳадислар ворид бўлган. Жумладан:\nАбу Дардо разияллоҳу анҳу ривоят қиладилар: «Расулуллоҳ соллаллоҳу алайҳи васаллам айтдилар: «Кимки бир биродарининг обрўсини ҳимоя қилса, қиёмат куни Аллоҳ таоло унинг юзидан дўзахни даф қилади» (Имом Термизий ривояти).\nДемак, ғийбатчининг ғийбатини тўхтатиб, мусулмон биродарини ҳимоя қилишнинг мукофоти жаннат бўлса, суҳбатга қўшилиб, ғийбатга шерик бўлишнинг оқибати аламли азобдир.\nРивоятларда келтирилишича, Аллоҳ таоло Мусо алайҳиссаломга ушбу сўзларни ваҳий қилди:\n«Кимки ғийбатдан тавба қилган ҳолда вафот этган бўлса, ўша одам жаннатга энг охири кирувчи кишидир. Кимки ғийбатда давом этиб, (тавба қилмасдан) вафот этган бўлса, ўша одам дўзахга биринчи кирувчи кишидир».\nҲазрати Умар розияллоҳу анҳу: «Аллоҳни зикр қилинглар, чунки бу даводир. Лекин одамларни зикр қилиб гапиришдан (яъни ғийбатдан) сақланинглар, чунки бу дарддир», деганлар.\nУламолар: «Баъзи ҳолатларда зарурат туғилганда, агар сўралса, одамларнинг айбини гапириш мумкин», дейдилар. Масалан:\n1. Мазлум кишининг золим устидан шикоят қилиб, унинг айбини гапириши ғийбат эмас.\n2. Бир одамни тўғри йўлга солиш ва ёмон ишдан қайтариш мақсадида бошқалардан ёрдам ва маслаҳат сўраш ҳам ғийбат бўлмайди.\n3. Бирор кимса ҳақида сўралганда, ўша киши ҳақида тўғри тавсиф бериш мақсадида ҳам гапириш жоиз (мисол учун, уй олишда қўшнилар ҳақида, оила қуришда йигит ёки қиз ҳақида сўралса, уларнинг камчиликларини айтиш мумкин).\n4. Олим кишилардан фатво сўраш ниятида гапиришнинг ҳам зарари йўқ. (Яъни «Фалончи менга шундай муомала қилди, мен нима қилишим керак?» каби саволларни бериш мумкин).\n5. Гуноҳни ошкора қиладиган ва шу гуноҳи билан мақтаниб юрадиган одамнинг айбини гапириш ҳам ғийбат ҳисобланмайди.\nШундай бўлса ҳам, ғийбатдан сақланиш фойдалироқдир. Ғийбатнинг каффорати икки қисмдир. Афсус-надомат ва тавба қилса, Аллоҳнинг ҳаққини адо қилган бўлади. Кейин эса ғийбат қилинган одамни кўрганда ундан кечирим сўраши шарт. У кишининг ҳаққига доимо истиғфор айтиб юриши лозим бўлади. Чунки бу муомала охиратга қолса, оқибати оғир бўлади. Зеро, Расулуллоҳ соллаллоҳу алайҳи васаллам бизларни мана шу нарсадан огоҳлантириб, шундай деганлар: «Кимнинг зиммасида бир биродарининг обрўси ёки молига тегишли бирор ҳаққи бўлса, динор ва дирҳамлар ўтмайдиган (қиёмат) куни келишидан олдин ҳаққини адо қилсин. Чунки у кунда бунинг яхшиликлари ҳақдорга олиб берилади. Агар яхшиликлари бўлмаса, биродарининг гуноҳлари унинг гуноҳларига қўшиб қўйилади» (Муттафақун алйҳ).\nАллоҳ таоло барчамизни ғийбатдан ва унинг ёмон оқибатларидан асраб, роҳи ростга бошласин.\n/ Ғийбат ҳақида


Миржалол Қосимов - БАА терма жамоасини бошқаришга мос мураббий / CHAMPIONAT.asia\n18:24Жота, Бернарду Силва, Трент, Канселу - АПЛнинг ноябрь ойидаги энг яхши ўйинчиси бўлиш учун даъвогарлар 0 18:01"Реал" "Барселона" билан Адейеми учун курашишга тайёр 3 17:55Финал-2021. Рўзиқул Бердиев: "Марко ва Драган келишиб олган шекилли" - "Насаф" вакиллари иштирокидаги ўйинолди матбуот анжумани 18 17:38Лапорта Дембеленинг шартномаси ва Мбаппенинг эҳтимолий хариди ҳақида гапирди 10 17:35Финал-2021. "20 йилдан сўнг одамлар ОЧЛга йўлланма олган жамоани эмас, кубок қўлга киритган клубни эслашади" - "Пахтакор" вакиллари иштирокидаги матбуот анжумани 13 17:23Финал. Равшан Эрматов — мутлақ етакчи 0 17:19Финал-2021. "Насаф" учрашув олдидан расмий машғулот ўтказди 5 17:16Антуан Гризманн - "Атлетико"нинг ноябрь ойидаги энг яхши ўйинчиси 1 16:48Тимур Кападзе ким? Ҳалоскор ёки... 7 16:33"Барселона" Ферран Торрес билан 2026 йилга қадар мўлжалланган шартнома бўйича келишувга эришди 5 16:24Ўзимизнинг карикатура. "Олимпик" "Машъал"ни Про лигага равона қилди 10 16:04Тухель Жоржиньо билан шартномани узайтиришни тезлаштирмоқчи 4 16:02Финал-2021. "Пахтакор" учрашув олдидан расмий машғулот ўтказди 1 15:52Ўзбекистон кубоги-2021. "Пахтакор"нинг финалдан олдинги машғулоти қандай ўтди? 11 15:40"Манчестер Сити" Торреснинг ўрнига бошқа бир испаниялик футболчини олиб келмоқчи 1\nМиржалол Қосимов - БАА терма жамоасини бошқаришга мос мураббий\nТеглар : Хайрулла ХолиқовМиржалол Қосимов БААмураббийОсиё футболиЖЧ саралаш\nБАА терма жамоасида доим яхши футболчилар ва яхши маблағ бўлишига қарамай, ҳеч натижа кўрсата олмаяпти.\nБиз одатда ўзбек футболига кучли хорижлик мураббийлар керак деймиз, европаликлар келса футболимиз бир қадам олдинга сакрайди дейишга ўрганиб қолганмиз. Лекин ўзимиздан ҳам мураббийлар четда ишлаши, майли ҳозирча Европа бўлмаса ҳам, Осиё даражасидаги кучли жамоаларни бошқара олиши мумкинлиги ҳақида ўйлаб кўрмаймиз.\nМана, яхши футболчилар четга кетяпти-ку. Элдор Шомуродов ҳам ўз-ўзидан "Рома"га бориб қолгани йўқ. Ҳаммаси меҳнат туфайли. Ёки бўлмаса вақти-вақти билан ҳакамларимизга таклиф тушиб турибди. Хўш, шундай экан нима учун ўзбекистонлик мураббийларга четдан қизиқиш бўлмаслиги керак?\nОхирги пайтларда мени кўп ўйлантираётган масала - нима сабабдан ўзимиздаги мураббийларнинг четга чиқиб ишламаслиги. Ёки бизнинг мураббийлар бунга тайёр эмасми? Мана, Усмон Тошев Тожикистон терма жамоасини бошқариб, ёмон натижа қайд этмади.\nЛекин бизда Тошевдан ҳам кучли мураббийлар бор. Масалан, Миржалол Қосимовни олайлик. Айни пайт АГМКни бошқараётган ушбу мутахассис ўз пайтида "Машъал"да ишлаган, Олимпия терма жамоамизни бошқарган, "Бунёдкор" билан катта ютуқларга эришган, Чемпионлар лигасида бир нечта ғалабали ўйинларни кўрган, бундан ташқари Қосимов икки бор Ўзбекистон миллий терма жамоасини бошқарган ва бир марта терма жамоамизни жаҳон чемпионатига олиб чиқишга жуда яқин келган.\nҚосимов қўл остида АГМК бу йил гарчи ОЧЛда гуруҳдан чиқа олмаган бўлса ҳам, ҳар бир ўйинда "жанг" қилди. Футболчилар осонликча курашни бой бергани йўқ. Шахсий фикримча, футбол даражаси баланд бўлган жойда бориб ишлашга номзод биринчи рақамли ўзбек мураббийи бу - Миржалол Қосимов бўлса керак.\nБундай фикр кутилмаганда хаёлга келди. Осиё футболини имкон қадар яқиндан кузатганим боис, жаҳон чемпионати саралаш баҳслари ва Осиё Кубоги мусобақаларида ҳар бир терма жамоа ва мураббийлар фаолиятини эътибордан четда қолдирмасликка ҳаракат қиламан. Шу кунларда эса кўпроқ БАА терма жамоасининг қайд этаётган натижалари эътиборимни тортяпти.\nБАА терма жамоаси ЖЧ-2022 саралаш босқич учинчи раунд ўйинларида иштирок этяпти ва 5та ўйин ўтказган бўлса, ҳали бирор марта ғалаба қозонмади: 3 дуранг ва 2 мағлубият. Тўплар нисбати 3-5. Бу жамоа ўз майдонида кучсиз Ливанни енга олмади, сафарда Сурия билан дуранг ўйнади, ўз уйида Эронга ютқазди, сўнгра Ироқ билан 2:2 қайд этди ва охирги турда Жанубий Кореяга мағлуб бўлди. Тўплар нисбатини ҳам кўриб турибсиз, 5та ўйинда атиги 3та гол урган.\nБу натижа билан БАА терма жамоаси нари борса учинчи ўринга даъвогарлик қила олади. Чунки гуруҳдаги етакчилар - Эрон 13, Жанубий Корея эса 11 очко тўплаб анча илгариб кетди. БААнинг ҳозирги мураббийи Берт ван Марвийк эса нима қилишни билмаяпти (Агар Қосимов бўлганида камида битта ўйинни ютган бўларди).\nВан Марвийк Осиё Кубоги-2019дан сўнг терма жамоани қабул қилиб олганди. Лекин дастлабки иш фаолияти ҳаттоки бир йилга бормади. Сўнгра ўз ўрнини сербиялик Иван Йовановичга бўшатиб берди. Йовановичдан кейин жамоани колумбиялик Хорхе Луис Пинто бошқарди. Ва ҳозирги пайтга келиб яна руль Берт ван Марвийкка ишониб топширилган. Аммо ушбу мутахассис қўл остида амирлик футболчилар ҳеч нарса қила олишмаяпти.\nМаълумки, араб жамоалари мураббийларни тез-тез алмаштириб туради. Баъзан биргина мағлубият ҳам мураббий учун охирги ўйин бўлиб қолиши мумкин. Лекин айтайлик, БАА терма жамоаси ўзбек мураббийига топширилса, Миржалол Қосимов натижа кўрсата олади деган тахминдаман. Ахир бизникилар ҳам қачондир Осиёда ишлаши керак-ку.\nМиржалол Қосимов тартиб-интизомга жиддий қарайди, ҳар бир ўйинга тактика танлашни билади ва футболчилардан доим курашувчанликни талаб қилади. Қосимов ўз вақтида араб клублари ва терма жамоаларини қандай мағлуб этганини кўрганмиз, у киши араб футболини жуда яхши билади. Бундан ташқари футболчилик пайтида БААнинг "Ал Шабаб" клубида фаолият олиб борган.\nВа энг муҳими, араблар ҳам Қосимовни яхши танийди. Энди ҳозирги ёшлар билмаслиги мумкин, лекин ёши катта мухлислар ва мутахассислар Миржалол Қосимовнинг қандай даражадаги футболчи бўлганини ҳам билишади. Оддий мисол, қайси бир араб давлатига борманг, футбол ишқибозлари билан суҳбатда Ўзбекистон дейишингиз биланоқ "O, Kasimov! Very good player and good coach" деган гапни эшитасиз.\nАраб дунёсида улар энг кўп Қосимовни билади ва мақтайди. Бу ҳам бежизга эмас. Чунки Миржалол Қосимов футболчиликдан ташқари 2008, 2011 - 2014 йиллари "Бунёдкор"ни бошқарган пайт ОЧЛда араб жамоаларига қарши ўйнаган. Мана шу жиҳатларни ҳисобга олиб ҳам Қосимов БАА терма жамоасини бошқаришга мос номзод бўлса керак. Савол туғилиши мумкин: нега айнан БАА? Қатар, Сурия, Ироқ, Ливан ёки Уммон эмас, нима учун айнан БАА?\nНазаримда, БАА футболи ўзбек футболига яқинроқдек, қолаверса Дубай ҳам бир қадам бўлиб қолди. БААда жуда кўп ўзбеклар яшашини ҳисобга олсак, энди тасаввур қилинг терма жамоа уйда ўйнаса стадионда қанақа аншлаг бўлади. Ўзбекистоннинг ярми БААга мухлислик қилади. Ва бундан ташқари, ўзбек мураббийининг четдаги фаолиятини кузатиш биз учун ҳам қизиқ бўлади.\n12 ноя 20:51:44\nМиржалол Косимов яхши тренир футболчилик пайитида хам лидер эди кейин авторитет\n12 ноя 20:39:11\nQosimov mexnatkash futbolchi bo'lgan! Mexnatkash kadr !\nPFL da , UFF da shaxsga sig'inish bo'lmaganda, albatta murabbiy sifatida o'zini ko'rsatardi..\nO'zbek Maradonasiyam , Pelesiyam shu inson!\n12 ноя 22:21:37\nMirjalol Qosimov, Bunyodkordan xomiylar ketgandan keyn, kuchli futbolchilar ketib qolgandan keyn bor imkoniyat bilan OCHLda yurtimizdagi xechbir klub yuta olmagan va ularni muxlislari xam yutishiga ishona olmaydigan yaponlaru, koreyslarni, avstraliyayu,xitoylarni bir necha marotaba yutib yarim finalga chiqib maxoratini isbotlab bòlgan.\n12 ноя 23:37:43\nQosimov uzi nimani qoyillatdi trener bulib haa Rivaldo uynagan bunyodkorga kokakola oberdi i uzb bilan JCH chiqishiga ozgina qoldi shunaqami??\nQosimov davrida uzb liderlar bilan qorqmasdan o'ynashni o'rgandi 2011da yarim final dissez usha yil abramov bo'lmaganda xam u raqiblarni yutib uzb yarim finalga chiqardi chunki tarkib zor va shaklangan edi kein avstralya bilan o'yinda abramovni basharasi korinib qoldi aslida lekn uzb birinchi marta yarim finalga chiqkani uchun koz yumildi qosimovni osha shoraxmedov avtogol urib qoygan o'yinda aslida xisobda yutqizgan bo'lsa xam o'yin borasida yutqizmadi uzb o'sha kuni zor o'ynadi kein 2015 osiyo kubogida xam korea bn tushdi asosiy vaqtda uzb bossib tashadi koreani faqat oyinchilardigi klass yetishmasligi sabab gol uromadi qoshimcha vatqda shunchaki futbolchilani kuchi yetmadi murabiynimas bunyodkorda osha rivaldolar yana xomiylar ketkandan keinam qosimov kuchsizroq tarkib bilan xa kuchsizroq chunki legionerlar uyoda tursin jeparov xaydarov yana boshqalaram ketib qoluvdi Komoliddin Murzoyevdaka xujumchilar bilan buyodkorni OCHLda sharq mintaqasida g'arbmas sharq mintaqasini kuchli guruxidan olib chiqib chorak finalgacha oboroldi balki osha xomiylar bor vaqtda bunyodkorni chempion qilardi xam nimagadur oshanda bunyodkorni xomiylari yarim finalga ob chiqkan qosimovni orniga ziconi olib kelib qoydi zico tabiyki qisqa vaqt ichida xch nima qilomadi lekn osha yili bunik qosimov bn zor ketvotuvdi xulas shu qosimov terma jamolarni boshqargan vaqtlarda uzb eronga koreaga yana boshqa kuchlilarga yutsayam yutqizsayam jang qilardi masalan uzb o'yin borasida yutqizdi diyomasidi xch kim anu yaqindigi saudyaga 33-0ga yutqizganga oxshab oshanda saudya yariim kuch bilan yutdi agar qosimov murabiy bolganda jchga chiqolmasagam xozirgi bosqichda o'ynavotkan bo'lardik va munosib qatnashvotkan bo'lardik\n13 ноя 00:58:27\nМиржалол Косимов узбек пелеси. Факат бизни бу ердаги коррупция емакхур ифлослар нафакат Миржалол Косимовни балки бутун бир Узбекистонни бугиб усишига йул куймаяпди.\n13 ноя 00:19:04\nКосимовни Шимолий Кореяни сунъий майдони ва айрим кучли одамлар еди.\nЧартер рейс ва шунга ўхшаган бошқа шароитлар қилинмаган, футболчилар КХДРга бориш учун 4та самолёт алмашган.\n13 ноя 00:05:12\nУша Шорахмедовни автогол урган уйиндаям (Жанубий Корея ) Узбекистон жуда кучли уйин курсатган эди.\n13 ноя 00:00:37\nКосимов футболни унча-мунча чет элликлардардан яхши тушунади, унда ссср мактаби ва чеснилиги бор деб уйлайман.\n13 ноя 07:29:51\nҚосимов яхши мураббий\n12 ноя 23:13:53\nМиржалол Косимовга термани бериш керак эди мураббийлик имзоси бор\n12 ноя 21:50:46\n12 ноя 21:10:09\nИштони йук иштони йиртикка караб кулгандай бупти макола????????????????\n12 ноя 20:51:34\n12 ноя 23:15:01\n12 ноя 22:38:01\nHali o'zimizni futbolda natija ko'rsatolmayabmizku, bizni murabbiylarimizga xorijga hali ancha boroooov.\nҚ.Бердиев турманистонда ҳеч нарсага эришгани йўқ.Лекин рубин билан кўп ишларни қилиб қўйди.Бунақа мисоллар жуда кўп.Эришадими йўқ Қосимов нафақат футболчилик даврида мураббийликда ҳам,ҳозир Ўзбекистонда номер 1!У тактик ақиллий мураббий!


Ва ниҳоят! Сурия Шарқий Ғутани қайтариб олди - 11 Апреля 2018 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2018 » Апрель » 11 » Ва ниҳоят! Сурия Шарқий Ғутани қайтариб олди\nВа ниҳоят! Сурия Шарқий Ғутани қайтариб олди\nСурия ҳукумат қўшинлари мамлакатни террорчилардан тозалаш мақсадида жорий йил 20 февралда Шарқий Ғутадаги террорчи гуруҳларга қарши кураш бошлагани ҳақида хабар берган эдик.\nБугун, 12 апрель куни сал кам икки ой аввал бошланган уруш Сурия армиясининг ғалабаси билан якунланди.\nҲудуддаги сўнгги мухолифат гуруҳ "Жайш ал-Ислом” бошқарувидаги Дума шаҳри устидан ҳукумат назорати ўрнатилди. Шу тариқа Сурия қўшинлари Шарқий Ғута районини мухолиф гуруҳлардан бутунлай қайтариб олди, деб айтмоқда Урушувчи томонларни яраштириш маркази раҳбари Юрий Евтушенко.\nУ Дума ва Шарқий Ғутада Ҳукумат назорати ўрнатилиши ва бу шаҳардаги биноларда мамлакат байроғи ҳилпираб туришини Сурия Араб Республикаси тарихидаги алоҳида воқеа эканини таъкидлади.\nАввалроқ, Сурияда ИШИД мағлуб этилганини хабар қилган эдик. Мамлакат ҳозирда қолган майда террорчилик гуруҳларини бутунлай тугатиш билан шуғулланмоқда.\nКатегория: YANGILIKLAR / ЯНГИЛИКЛАР / HABARLAR / AXBOROT | Ko'rganlar:: 144 | Добавил: www.BePuL.NeT | Теги: #newsuz, #uznews, #ahborot, #xabarlar, #Yangilik, #Yangiliklar, #habarlar, #news, #новости | Рейтинг: 0.0/0


Ҳоманайи режим мухолифларини огоҳлантирди\n12 май 2021, Тошкент вақти: 12:17\nЭрон Олий руҳонийси Оятуллоҳ Али Ҳоманайи Ислом жумҳуриятига қарши бош кўтарган ҳар бир шахс ўз ҳаракатларига муносиб жавоб олиши хусусида огоҳлантирди.\nБу ҳақда Али Ҳоманайи жума намозида қилган ваъзи чоғида гапирди. Бироқ Олий руҳоний ҳукумат расмийларининг турли қарашлари ва танқидий фикрлари қабул қилиниши мумкинлигини қўшимча қилди.\nАли Ҳоманайи нутқини тинглаш учун Эрон президенти Маҳмуд Аҳмадийнажод, ҳукумат расмийлари ва таниқли уламолар тўпландилар.\nАҳмадийнажоднинг 12 июн куни ўтказилган президент сайловида ғолиб деб эълон қилиниши Теҳрондаги оммавий намойшларга сабаб бўлган эди.\nАли Ҳоманайи сайлов давомида жиддий қонунбузарчиликлар рўй берганига оид мухолифат иддаоларини кескин инкор қилиб келмоқда.


Болажонларга Рамазон туҳфаси!\n17:00 / 19 апрель 370 pdf Ўқиш режими + -\nБолажонлар учун мультфильмлар жамланган дастур ишлаб чиқарилди!\nХабарингиз бор, islom.uz порталининг ижтимоий тармоқдаги саҳифаларига болалар учун мўлжалланган бир қатор мультфильмлар жойлаб борилмоқда. Жумладан, «Аллоҳнинг ҳабиби Муҳаммад», «Қуръонда зикри келган инсонлар қиссаси», Қуръонда зикри келган аёллар қиссаси», «Имом ал-Бухорий раҳматуллоҳи алайҳнинг ҳаётлари», «Қуръонда зикри келган ажойиботлар» ва ҳоказо.\nЯнги чиқарилган «Мультфильм» дастури орқали сиз ўзингизга керак бўлган мультфильмни осон топишингиз ва томоша қилишингиз мумкин.\nДастур Andorid ҳамда iOS қурилмаларида ишлайди. Тез орада веб кўринишида ҳам фойдаланишингиз мумкин иншааллоҳ!\n«Қуръонда зикри келган инсонлар қиссаси» мультсериали – энди қорақалпоқ тилида\n16:04 / 19 апрель 250\n09:30 / 20 апрель 531\nПутин: ҳар қандай диний жамоани террорчи деб баҳоламаслик керак\nРоссия Федерацияси Президенти Валдимир Путин 2018 йил 11 декабрь куни Инсон ҳуқуқлари бўйича кенгаш мажлисида, диний жамоалар ва уларнинг вакиллари ҳақида гапириб, давоми...\n1096 19:42 / 19.12.2018\n2135 10:01 / 17.01.2019\n1258 11:01 / 24.10.2018


16:45 / 20.05.2019 7645\nТошкент шаҳри. Республика Гидрометеорология марказининг хабар беришича, 21 май куни пойтахтда ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 15–17 даража илиқ, кундузи 30–32 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7–12 м/с тезликда эсади. Ҳарорат кечаси 17–22 даража илиқ, кундузи 25–30 даража иссиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 17–22 даража илиқ, кундузи 30–35 даража иссиқ бўлади.\nТошкент, Самарқанд, Жиззах ва Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 13–18 даража илиқ, кундузи 30–35 даража иссиқ бўлади.\nҚашқадарё ва Сурхондарё вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 17–22 даража илиқ, кундузи 32–37 даража иссиқ бўлади.\nАндижон, Наманган ва Фарғона вилоятлари. Ҳаво ўзгариб туради, ёғингарчилик кутилмайди. Шамол шарқдан 5–10 м/с тезликда эсади. Ҳарорат кечаси 13–18 даража илиқ, кундузи 30–35 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Шамол шарқдан 7–12 м/с тезликда эсади. Ҳарорат кечаси 7–12 даража илиқ, кундузи 20–25 даража иссиқ бўлади.


Электр таъминотидаги узилишлар бўйича Энергетика вазирлиги изоҳ берди - Review.uz\nЭлектр таъминотидаги узилишлар бўйича Энергетика вазирлиги изоҳ берди\nЭнергетика вазирлиги энергоресурсларга бўлган мавсумий талаб билан бир вақтда уларни етказиб бериш ҳажмининг ўсиши электр таъминотидаги узилишларга сабаб бўлаётганини маълум қилди.\nЭнергетика вазирлиги электр таъминотидаги узилишларни мамлакатда энергоресурсларга бўлган мавсумий талаб билан бир вақтда уларни етказиб бериш ҳажмининг ўсиши ҳамда ўзаро боғлиқ бўлган қатор омиллар билан изоҳламоқда.\nМаълум қилинишича, куз-қиш мавсумида мамлакатда электр энергиясига бўлган талаб 3 баробарга, табиий газга бўлган талаб эса 4 баробарга ортади.\nХусусан, жорий йилги куз-қиш мавсумида истеъмолчиларга ўтган мавсумга нисбатан 12,5 фоизга кўп электр энергияси етказиб бериш кўзда тутилган. Шунингдек, 2021 йил октябрь-декабрь ва 2022 йил январь-марть оралиғида истеъмолчиларга етказиб берилиши мўлжалланган табиий газ ҳажми ўтган мавсумга нисбатан 1,61 млрд куб метрга кўп эканлиги айтиб ўтилган.\nШунингдек, иситиш мавсуми олдидан кенг кўламли тайёргарлик ишларига қарамай, бир-бирига боғлиқ бўлган қатор омиллар таъсирида электр энергиясининг узилишлари билан боғлиқ алоҳида ҳолатлар қайд этилмоқда.\nБиринчидан, 4−5 ноябрь кунлари кузатилган кучли шамол ва чанг бўрони оқибатда иккита йирик электр станцияси — Тошкент ва Сирдарё электр станцияларидаги жиҳозларни қалин чанг қоплаган.\nМазкур ИЕСларни чанг қопламидан тозалаш учун зарур ишлар амалга ошириш вақтида, хавфсизлик қоидаларига мувофиқ, станциялар электр узатиш тармоғидан узиб қўйилганлиги натижасида айрим ҳудудларда электр энергияси узилиб қолган.\nИккинчидан, жорий йилда республикада сув ресурслари танқислиги туфайли ГЭСларда йил охирига қадар белгиланган режадан 1,5 млрд кВт/соатга ёки қарийб 23 фоизга кам электр энергияси ишлаб чиқариш режалаштирилган. Маълумот учун, 1,5 млрд кВт/соат ҳажмдаги электр энергияси республика истеъмолчиларининг бир ойлик узлуксиз таъминоти учун етарли бўлиши мумкин.\nУчинчидан, ишлаб чиқариш ва таклиф қанчалик оширилмасин, бу ресурслардан оқилона ва тежамкорлик билан фойдаланилмаслиги тармоқдаги узилишларга олиб келади.\nТўртинчидан, электр ва газ тармоқларига ноқонуний уланиш ҳолатлари ҳам тизим фаолиятига кучли салбий таъсир кўрсатади.\nХусусан, ўтган 9 ой давомида мамлакат миқёсида электр энергиясидан фойдаланишда 706 та, газ тармоғига ноқонуний уланиш билан боғлиқ 2535 та ҳолат қайд этилган.\nТараққиёт стратегияси: 2026 йилга бориб юртимизда қуёш ва шамол электр станциялари қуввати 8 000 МВтга етказилади\nСув танқислиги туфайли ГЭСларда ишлаб чиқариш ҳажми қарийб 25 фоизга камайган\n«Ўзбекнефтгаз» Лондон фонд биржасига 700 млн долларлик халқаро облигацияларни жойлаштиради\n2 мингта маҳалладаги 1,7 миллиондан ортиқ истеъмолчиларнинг электр таъминоти яхшиланди\nMasdar Ўзбекистонда фотоэлектр станцияларини қуриш бўйича иккита тендерда ғолиб бўлди\n20.06.2022 11:35 1.5K


гўшт – КУН УЗ\nГлавная / Теги: гўшт\n22.01.2018\tМаданият Comments Off on Қўй гўшти ҳақида\nБу беозор жониворни таърифлашнинг ҳожати йўқ. Ҳамма юртларда, барча халқлар томонидан энг ювош, гўшт ва ёғи ёқимли, ҳазмли ва мазали ҳайвон сифатида кўпайтирилади. Қўй гўштининг энг яхшиси семиз, бир-икки ёшлисиникидир. Уч ва ундан катта ёшдаги қўйлар гўшти қаттиқ, ҳазм бўлиши оғирроқ, бундан ташқари, унда инсон танаси ва соғлиги учун фойдали …\n01.01.2018\tМаданият Comments Off on Чўчқа гўшти нега тақиқланган?\nМуқаддас динимиз инсонларни ҳар томонлама ҳимоя қилади, уларнинг саломатликлари учун мақбул бўлган барча жиҳатларни қамраб олади. Жумладан, шариатга мувофиқ, мўмин-мусулмонлар кўплаб ҳайвонларнинг гўштидан тайёрланган таомларни истеъмол қилишлари мумкин. Ўз навбатида таомларнинг тақиқланганлари ҳам мавжуд ва бу мукаммал асосларга эга. Айни шу жиҳатни чўчқа гўшти мисолида айтиш мумкин. Маълумки, чўчқа гўшти …\nХалқ таълими вазири ва унинг уч ўринбосари алмаштирилди


Унаи Эмери: «Биз финалда устунлик қилиш учун жуда кўп иш қилишимиз керак»\n10:24 / 06.05.2016\n«Севилья» жамоаси бош мураббийи Унаи Эмери Европа Лигасининг ярим финали жавоб учрашувида «Шахтёр»га кечган ва 3:1 ҳисобида ғалаба қозонилган ўйиндан кейинги фикрлари билан ўртоқлашди (Украинадаги биринчи учрашув 2:2 ҳисобида якунланган ва жамоа 2 учрашув натижасига кўра финалга йўл олди).\n«Бу ўта қийин баҳс бўлди, рақиб жиддий эди. Биз кўпроқ иштиёқ билан ўйнадик ва устунлигимизни намойиш эта олдик. Биринчи ўйиндаги натижа ҳам бизга қулайлик туғдирди. Танаффусдан кейин тўпни тўғри назорат қилишга ўтдик. Тўпни назорат қилдик ва гол ўз-ўзидан келди.\nБу алоҳида ҳислар, бу бахтиёрлик куни. Лекин биз олға ҳаракатланишда давом этишимиз керак. Финалдаги ғолиблик эвазига кейинги мавсумда ЕЧЛда иштирок этишимиз мумкин.\nФиналда фаворит бўла оламизми? Биз бунинг учун жуда кўп иш қилишимиз керак», – дейди Эмери.\n18 май куни Базель шаҳрида ўтказиладиган Европа Лигаси финалида «Севилья» «Ливерпуль»га қарши ўйнайди.


Исроил фаолларни депортация қилмоқда\nҒазога инсонпарварлик ёрдами олиб кетаётган флотилия билан боғлиқ воқеа ортидан қўлга олинган фаоллар Исроилдан депортация қилинмоқда.\nИсроил расмийларига кўра, 450дан ортиқ шахс мамлакат жанубидаги Бершеба шаҳрида жойлашган қамоқни тарк қилган.\nУшбу фаоллар орасида жами 12 давлат, жумладан Қувайт, Малайзия, Иордания ва Буюк Британия фуқаролари бўлган. Депортация қилинган шахслар минган автобуслар бугун эрта тонгда Исроилдан Иорданияга етиб келди.\n- Бомдоддан сўнг Исроил хавфсизлик кучлари ҳеч қандай огоҳлантиришсиз бизга ҳужум қилди. Даставвал улар резина ўқларидан фойдаланди, бироқ бир оз фурсат ўтгач, улар ҳақиқий ўқлар билан ота бошлади. Беш киши воқеа жойида нобуд бўлди, ушбу ҳодисадан сўнг биз таслим бўлдик, деди малайзиялик фаоллардан бири.\nИсроил ҳукумати “Озодлик флотилияси” да ўтказилган рейд чоғида қўлга олинган шахсларнинг барчаси келаси 48 соат ичида мамлакат ҳудудидан чиқариб юборилишини маълум қилди.\nДушанба куни Исроил қўшинлари Ғазо минтақасига инсонрапварлик ёрдами олиб кетаётган кемаларда рейд ўтказди. Ушбу рейд чоғида, расмий маълумотларга кўра, камида тўққиз киши нобуд бўлди, 20дан ортиқ шахс тан жароҳати олди. Олтита кемада бўлган юклар мусодара қилиниб, жами 600 киши ҳибсга олинди.\n1 июн куни БМТ Хавфсизлик кенгаши Исроил десант кучларининг Ғазо минтақасига инсонпарварлик ёрдами олиб кетаётган кемаларга ҳужум уюштирганини қоралади.\nЁпиқ эшиклар ортида 10 соатдан ортиқ давом этган йиғилишдан кейин эълон қилинган расмий ҳужжатда Хавфсизлик кенгаши Исроилни ҳужум юзасидан “адолатли” ва “шаффоф текширув” ўтказишга чақирган.


Ўзбекистон Кубоги – 2 sahifasi – Voha.uz\nVoha.uz > Ўзбекистон Кубогилик архив (Саҳифа 2)\n«Насаф» – «Бухоро» учрашувидан матнли трансляция\n22-08-2016 22-08-2016 authorФикр билдиринг"Насаф" ҳақида, Ўзбекистон Кубоги\nБугун «Насаф» жамоаси Ўзбекистон Кубоги-2016, 1/2 финали дастлабки учрашувини ўз майдонида «Бухоро» жамоасига қарши ўтказади. Ушбу учрашувнинг матнли трансляциясини сайтимиз орқали кўзатиб боринг. Матнли трансляцияни ҳар доимгидек сайтимиз ходими Олим Толипов олиб боради. Матнли трансляция давомида учрашувдан фото ва видео Read More …\nБугунги кубок баҳсини Владислав Цейтлин бошқаради\n22-08-2016 22-08-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун “Насаф” жамоаси ўз майдонида Ўзбекистон Кубоги-2016 ярим финали дастлабки учрашувини “Бухоро” жамоасига қарши ўтказади.\n11-08-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун Ўзбекистон кубоги-2016 ярим финал учрашувларининг санаси маълум бўлди. Ўзингизга маълум “Насаф” жамоаси бу йилги кубок баҳсларида ҳам иштирокини давом эттиради. Жамоамиз ярим финалда “Бухоро” жамоаси билан беллашади.\n«Насаф» Ўзбекистон Кубоги ярим финали баҳсларини ўз майдонида бошлайди\n05-08-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун Ўзбекистон кубоги ярим финалида қайси жамоа биринчи ўйинни ўз майдонида ўтказишни аниқлаш учун қуръа ташлаш маросими бўлиб ўтди.\n«Насаф»-«Андижон» учрашувидан фотолар\n30-07-2016 30-07-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nЎзбекистон кубоги чорак финали жавоб учрашувида ҳам жамоамиз ғалаба қозонди ва ярим финал йўлланмасини қўлга киритди. Ушбу учрашувдан олинган суратларни сайтимизга жойлаштирдик.\nРўзиқул Бердиев: Мухлисларимизга қувонч улашганимиздан хурсандмиз\n30-07-2016 authorБилдирилган фикрлар (1)"Насаф" ҳақида, Ўзбекистон Кубоги, Янгиликлар, хабарлар, мақолалар\nМатбуот анжуманининг иккинчи қисмида жамоамиз бош мураббийи – Рўзиқул Саъдуллаевич ҳам ўйин ҳақидаги фикрлари билан ўртоқлашди.\nОриф Маматказин: Жамоамиз иккинчи даврада мазмунли ўйин намойиш этади\n30-07-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nЎзбекистон кубоги чорак финали жавоб учрашувидан сўнг матбуот анжумани бўлиб ўтди. Матбуот анжуманининг дастлабки қисмида “Андижон” жамоасининг бош мураббийи – Ориф Маматказин иштирок этди ва қуйидаги фикрларини билдирди.\nЎзбекистон Кубоги. “Насаф” – ярим финалда!\nБугун “Насаф” жамоаси ўз майдонида Ўзбекистон кубоги-2016 чорак финали жавоб учрашувида “Андижон” жамоасини қабул қилди.\nЎзбекистон Кубоги. “Насаф”-“Андижон” жуфтлиги ғолибининг рақиби маълум\n28-07-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун Бухоро шаҳрида яна бир Ўзбекистон кубоги чорак финалининг жавоб учрашуви бўлиб ўтди. Унда “Бухоро” – “Қўқон-1912” жамоалари баҳс олиб боришди. Қўқонда бўлган дастлабки учрашувда ғолиб аниқланмаган эди. Жамоалар 1:1 ҳисобида муроса кўчасини танлашганди. Бугунги учрашувда майдон эгалари бўлмиш – Read More …\nЎзбекистон Кубоги-2016. “Насаф” – “Андижон” учрашуви олдидан\nДавралар оралиғидаги танаффусдан унумли фойдаланган жамоамиз, Қарши шаҳридаги ўз қароргоҳида иккинчи даврага тайёргарлик олиб борди.\nЎзбекистон Кубоги. «Машъал» жамоаси «Локомотив»ни таслим этди\n25-07-2016 25-07-2016 authorБилдирилган фикрлар (1)"Машъал" ҳақида, Ўзбекистон Кубоги, Янгиликлар, хабарлар, мақолалар\nҲозиргина Тошкентда бўлиб ўтган, «Локомотив» – «Машаъал» жамоалари ўртасидаги Ўзбекистон Кубоги чорак финали жавоб учрашуви ниҳоясига етди.\nҚаршида бўладиган кубок баҳсини Вадим Агишев бошқаради\n22-07-2016 22-07-2016 authorБилдирилган фикрлар (3)"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун Ўзбекистон Кубогининг чорак финали жавоб учрашувини бошқариб борадиган ҳакамлар номи маълум бўлди.\nЎзбекистон Кубоги-2016: “Андижон” – “Насаф” учрашуви 5 июл куни бўлади\n13-06-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун Ўзбекистон Кубоги – 2016 чорак финалининг дастлабки учрашуви ўтказиладиган кунлари аниқ бўлди.\n“Насаф” Ўзбекистон кубоги чорак финал баҳсини сафарда бошлайди\n23-05-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун ЎФФ анжуманлар залида Ўзбекистон кубогининг чорак финалига қуръа ташлаш маросими ўтказилди. Ушбу маросимда “Насаф” ПФК спорт директори В.Н.Ни иштирок этди.\nРўзиқул Бердиев: “Ҳақли ғалабага эришдик”\n22-05-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\n-Мухлисларни ҳам бугунги ғалаба билан табриклайман. Биз ҳақли равишда кейинги босқичга чиқдик. Бугунги ўйинда тўлиқ таркиб билан қатнашмасакда, ғалабага эриша олдик. Биринчи бўлимда бироз омад етишмади. Иккинчи бўлимда баъзи ўзгаришлар ўйинни кучайтирди ва ғалаба тўпини киритишга муваффақ бўлдик. Бугун Мақсуд Read More …\nАндрей Федоров: «Бугун майдонда ҳаракат қилган йигитларга раҳмат айтаман»\n-“Насаф”ни чорак финалга чиққани билан табриклайман. Биринчи ўйиндаги йирик мағлубият амалда ўйин тақдирини ҳал қилган эди. Бугун биз ёмон уйин кўрсатмадик. Қайсидир вазиятларда яхши ҳаракат қилдик. Йигитларга раҳмат.Руҳан қийин кечган ўйинда ўзларини кўрсата олишди. Бугун таркибимизда Тошпўлатов иккинчи ўйинини ўтказди. Read More …\n“Насаф” Ўзбекистон кубогининг чорак финалига йўл олди\nБугун жамоамиз ўз майдонида Ўзбекистон кубоги 1/8 финали жавоб учрашувини Фарғонанинг “Нефтчи” жамоасига қарши ўтказди ва 1:0 ҳисобида ғалаба қозонди.\nЎзбекистон Кубоги. «Насаф»-«Нефтчи» учрашуви олдидан\n20-05-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nАмалдаги Ўзбекистон Кубоги ва Суперкубоги соҳиби – “Насаф” жамоаси яна Ўзбекистон Кубоги баҳсларида иштирокини давом эттиради.\nЎзбекистон Кубоги-2016. Навбатдаги учрашув “Нефтчи”га қарши\n17-05-2016 authorБилдирилган фикрлар (1)"Насаф" ҳақида, Ўзбекистон Кубоги, Янгиликлар, хабарлар, мақолалар\n“Насаф” навбатдаги учрашувни ўз майдонида ўтказади. Жамоамиз Ўзбекистон Кубогининг 1/8 финали доирасидаги жавоб учрашувини Фарғонанинг “Нефтчи” жамоасига қарши ўтказади.\n«Машъал»: Олдимизда «Сўғдиёна»га қарши кубок баҳси\n17-05-2016 authorФикр билдиринг"Машъал" ҳақида, Ўзбекистон Кубоги, Янгиликлар, хабарлар, мақолалар\n«Машъал» навбатдаги учрашувини Ўзбекистон кубоги 1/8 финал жавоб ўйинида ўтказади. Бу ўйин Жиззахда маҳаллий «Соғдиёна» клубига қарши бўлиб ўтади.\nЎзбекистон Кубоги. «Нефтчи» – «Насаф» 1:4 учрашувидан фотожамланма\n28-03-2016 authorБилдирилган фикрлар (1)"Насаф" ҳақида, Ўзбекистон Кубоги, Янгиликлар, хабарлар, мақолалар\nЎзбекистон Кубоги-2016 1/8 финалининг дастлабки учрашувида «Насаф» жамоаси йирик 4:1 ҳисобида ғалаба қозонди.\nАндрей Федоров: “Хатоларимизни таҳлил қилиб, хулоса чиқарамиз»\n26-03-2016 27-03-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nМатбуот анжуманининг иккинчи қисмида “Нефтчи” бош мураббийи Андрей ФЕДОРОВ қатнашди.\nР.Бердиев: “Йирик ҳисобдаги ғалабани кутмагандик”\n26-03-2016 27-03-2016 authorБилдирилган фикрлар (2)"Насаф" ҳақида, Ўзбекистон Кубоги, Янгиликлар, хабарлар, мақолалар\n“Нефтчи” – “Насаф” учрашувидан кейинги матбуот анжуманида дастлаб жамоамиз устози Рўзиқул БЕРДИЕВ иштирок этди.\nЎзбекистон Кубоги-2016. “Нефтчи” – “Насаф” 1:4\n26-03-2016 27-03-2016 authorБилдирилган фикрлар (4)"Насаф" ҳақида, Ўзбекистон Кубоги, Янгиликлар, хабарлар, мақолалар\n“Насаф” жамоаси бугун Ўзбекистон Кубоги-2016 1/8 финалининг дастлабки учрашувини сафарда Фарғонанинг “Нефтчи”жамоасига қарши ўтказиб, сафардан йирик ғалаба билан қайтадиган бўлди.\nЎзбекистон кубоги. «Машъал» дастлабки учрашувда дуранг ўйнади\n25-03-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nБугун жамоамиз Ўзбекистон кубоги доирасида 1/8 финал босқичининг биринчи учрашувини ўтказди. Ўз майдонимизда бўлиб ўтган илк баҳсда вакилларимиз дуранг қайд этилди.\n“Насаф” Фарғонага етиб келди\n25-03-2016 authorБилдирилган фикрлар (1)"Насаф" ҳақида, Ўзбекистон Кубоги\nХабарингиз бор, эртага 26 март куни жамоамиз Ўзбекистон Кубоги-2015 1/8 финалининг дастлабки учрашувини сафарда Фарғонанинг “Нефтчи” жамоасига қарши ўтказади.\n23-03-2016 authorБилдирилган фикрлар (2)"Насаф" ҳақида, Ўзбекистон Кубоги, Янгиликлар, хабарлар, мақолалар\nЎтган мавсумда Ўзбекистон Кубогини ва жорий йил футбол мавсуми бошланиши олдидан Суперкубок соҳибига айланган жамоамиз бу йилги кубок учун баҳсларни Фарғонаннинг “Нефтчи” жамоасига қарши учрашув билан бошлайди.\nЎзбекистон кубоги. 1/8 финал. Дастлабки ўйинларга ҳакамлар тайинланди\n22-03-2016 authorБилдирилган фикрлар (1)Ўзбекистон Кубоги, Янгиликлар, хабарлар, мақолалар\n25-26 март кунлари Ўзбекистон кубоги 1/8 финалидан ўрин олган дастлабки ўйинлар бўлиб ўтади.\nЎзбекистон кубоги. 1/8 финал. Дастлабки ўйинлар саналари маълум\n22-03-2016 22-03-2016 authorФикр билдиринг"Насаф" ҳақида, Ўзбекистон Кубоги, Янгиликлар, хабарлар, мақолалар\nЎзбекистон кубоги 1/8 финали доирасидаги дастлабки учрашувлар санаси маълум бўлди.\n«Машъал» Ўзбекистон Кубогининг кейинги босқичида\n19-03-2016 authorФикр билдиринг"Машъал" ҳақида, Қашқадарё футболи янгиликлари, Ўзбекистон Кубоги, Янгиликлар, хабарлар, мақолалар\nБугун Ўзбекистондан кубогининг 1/16 финал босқичида икки жамоамиз тўқнаш келди. Биринчиликдаги «Машъал-2» расмий мезбон мақомида асосий таркибимизни қабул қилди. Учрашувнинг 38 дақиқасида Шокир Юлдашевнинг зарбаси аниқ чиққан эди лекин Илёсов маҳорат кўрсатди. Тенг курашлар остида ўтган ўйиннинг биринчи бўлимида ҳеч Read More …


Вазир халқаро йиғилишга велосипедда борди\n04.09.2019 17:24 0 1953\nФото: «Times of India»\nҲиндистон соғлиқни сақлаш вазири Харш Вардхан Нью-Дели жанубидаги меҳмонхонага бориш учун 6 километр масофани велосипедда босиб ўтди. «Regnum»нинг хабар беришича, у ерда ЖССТ ҳудудий бюроси соғлиқни сақлаш вазирларининг 72-учрашуви ўтказилаётганди.\nВардхан бошқа мамлакат вазирлари билан бирга йога машғулотида ҳам иштирок этган.\nТаъкидлаш жоизки, ҳинд вазири соғлом турмуш тарзининг фаол тарғиботчиси саналади. У ҳар куни уйидан ишигача велосипедда 2 километр йўл босади.\n«Жагран» ҳинд янгиликлар агентлиги маълумотига кўра, вазир мазкур тадбирда сўзга чиқиб, Ҳиндистон ҳукумат даражасида соғлом турмуш тарзини тарғиб қилишни қўллаб-қувватлашини таъкидлаган. «Бош вазир Нарендра Моди жисмоний фаолликни тарғиб қилиш бўйича фаол ҳаракатларни бошлаб юборган», — дейди у.\n«Биз ўзимиз соғлом турмуш тарзига риоя этишимиз ва буни бошқалар орасида тарғиб қилишимиз лозим», — дейди у бошқа давлатлар вакилларига.\nҲиндистон саломатлик велосипед\nХориж 13/02, 13:50\nҲиндистонда хусусий автобус ҳалокатга учради: 13 киши қурбон бўлди, 30 киши жароҳатланди\nХориж 07/02, 12:19\nҲиндистонда кўп қаватли уйнинг кранидан алкоголь оқяпти\n#Трамп - 716


07:45 / 20 март 1012 pdf Ўқиш режими + -\n«Ва Мадянга ўз биродарлари Шуайбни (юбордик). У: «Эй қавмим, Аллоҳга ибодат қилинг. Сизга Ундан ўзга илоҳ йўқ. Батаҳқиқ, сизга Роббингиздан ҳужжат келди. Бас, ўлчов ва тарозуни тўлиқ адо этинг, одамларнинг нарсаларидан камайтириб қолманг ва ер юзида унинг ислоҳидан кейин буғзунчилик қилманг. Агар мўмин бўлсангиз, шундай қилмоғингиз ўзингиз учун яхшидир» (деди)» (Аъроф, 85-оят).\nМадян халқининг Шуайб алайҳиссаломга жавоби Нуҳ ва Лут алайҳиссалом қавмларининг жавобидан фарқ қилмасди. Шуайб алайҳиссаломнинг насиҳатларини қабул қилмаган қавм, уни ва иймон келтирган бошқа кишиларни қувғин қиламиз, деб таҳдид солишди.\n«Унинг қавмидан бўлган мутакаббир зодагонлар: «Эй Шуайб, ёки, албатта, сени ва сен билан бирга иймон келтирганларни ўз қишлоғимиздан чиқарамиз ёки ўз миллатимизга қайтасизлар», дедилар. У: «Гарчи ёмон кўрувчи бўлсак ҳам-а?!» деди» (Аъроф, 88-оят).\nШуайб алайҳиссалом эса қавмининг итоатсизлиги ва таҳдидларига қарши шундай дедилар:\n«Агар сизнинг миллатингизга Аллоҳ бизга ундан нажот бергандан сўнг қайтсак, батаҳқиқ, Аллоҳга нисбатан ёлғон тўқиган бўламиз. Биз учун унга қайтиш мутлақо мумкин эмас, магар Роббимиз – Аллоҳ хоҳласагина (мумкин). Роббимиз ҳамма нарсани ўз илми ила қамраб олгандир», дедилар ва шундай илтижо қилдилар:\n«Аллоҳга таваккал қилдик. Эй Роббимиз, биз билан қавмимизнинг орамизни ҳақ ила очгин. Сен очувчиларнинг яхшисидирсан» (Аъроф, 89-оят).\nШуайб алайҳиссаломнинг сўзлари заррача таъсир қилмаган мутакаббир зодагонлар:\n«...Агар Шуайбга эргашсангиз, у ҳолда, албатта, зиён кўрувчидирсиз, дедилар» (Аъроф, 90-оят).\nКейин Лут ва Нуҳ алайҳиссаломлар қавмининг бошига тушган нарсалар Мадян халқига ҳам келди. Шуайб алайҳиссаломнинг қабул бўлган ва Аллоҳнинг элчисини тан олмаган қавм ҳалок этилди:\n«Бас, уларни шиддатли зилзила олди ва жойларида ўтириб қолдилар. Шуайбни ёлғонга чиқарганлар, худди у ерда яшамагандек бўлдилар. Шуайбни ёлғончига чиқарганлар, ўшалар зиён кўрувчилар бўлдилар» (Аъроф, 91–92-оятлар).\n11:00 / 19 март 480\nҲаётимизни бошқарадиган етти оят\n10:00 / 20 март 3836\nЎлим ўзидан олдинги нарсадан енгилроқ\nСуфён ибн Уяйна ҳазрати Абу Бакр розиялллоҳу анҳу ҳақида шундай дейди .Абу Бакр Сиддиқ розияллоҳу анҳу бирортасига таъзия билдирса, шундай дер эди .Сабрқаноат давоми...\n571 11:00 / 16 июнь\n393 14:00 / 11 июнь


Брендан Роджерс: «Старриж – АПЛдаги энг кучли ҳужумчилардан бири» / CHAMPIONAT.asia\n12:51Европа миллатлар лигаси. Бугун қуръа 1 12:49Ҳакамлар йиғини: Талабларни топширганлар кўп, йиқилганлар ҳам бор 0 12:31Рафинья Алькантара "Интер"да тиббий кўрикдан ўтди ва машғулот ўтказди (+ФОТО) 2 12:23Назорат учрашуви. "Қизилқум" - "Динамо" 3:3. ФОТОГАЛЕРЕЯ 8 12:06"Олтин бутса" учун кураш авжида. Совринга кимлар даъвогарлик қилмоқда? (ТОП-15) 12 12:01Азиз Ғаниев: "Урган голимни акамга бағишлайман" 56 11:56Карикатура: "Оққушлар" Клоппни "чўқишди" 2 11:45"Насаф" - "Ал Файсали". Чипталар 7 мингдан 35 минг сўмгача сотилмоқда ФОТО 21 11:30Эртага "Пахтакор" янги футболчиларни таништиради 10 11:20Криштиану Роналду кўкарган кўзи билан "Реал" машғулотида иштирок этди (+ФОТО) 64 10:50Мхитаряннинг "Арсенал"даги биринчи машғулотидан фотогалерея 7 10:49Ўзбекистоннинг 2017 йилдаги энг яхши футболчиси “Бунёдкор”га ўтди 17 10:48Бугун 14:10дан бошлаб СПОРТ ТВда Ўзбекистон - Жанубий Корея учрашуви намойиш этилади 18 10:33Вьетнам халқи финалга чиқишни қандай нишонлади? ФОТОГАЛЕРЕЯ 83 09:55Антонио Конте: Жеко “Челси”да? Тўғриси, бундан хабарим йўқ 2\nБрендан Роджерс: «Старриж – АПЛдаги энг кучли ҳужумчилардан бири»\n"Ливерпуль" бош мураббийи Бренден Рожерс жамоа ҳужумчиси Дэниэл Старрижни мақтов сўзлари билан сийлади. "Астон Вилла"га қарши ўйинда ливерпулликларга ғалаба келтирган ягона голни айнан Дэниэл киритганди.\n"Старриж жисмонан яхши формада бўлган вақти, у АПЛнинг энг кучли ҳужумчиларидан бири. У буни исботлади ҳам. Унда барча керакли сифатлар бор. Тезлик, тўп билан ажойиб муомала қила олиш, тўпсиз зўр ҳаркат қилиш каби".\n"Унга гол уриш учун биргина вазиятнинг ўзи кифоя. У жамоа ўйин услубига ажойиб тарзжа мослашиб кета олди. Унинг статистик кўрсатгичлари, шунчаки, ажойиб!", деди Роджерс.


Хатлонлик ўзбеклар Каримовга мактуб йўллади\nТожикистонлик тадбиркорлар Ўзбекистон президенти Ислом Каримовдан Амузанг-Қўрғонтепа темир йўлининг тезроқ ишга туширилишида амалий ёрдам кўрсатишни сўрамоқдалар.\nТожикистондаги ўзбек миллатига мансуб бир гуруҳ тадбиркорлар президент Ислом Каримовга хат ёзди.\nЎзбекистон президентидан Амузанг-Қўрғонтепа темир йўлининг тезроқ ишга туширилишида амалий ёрдам кўрсатишни сўраб, мактуб йўллаганларнинг аксарияти хатлонликлардир.\nТожикистон Темир йўллари ширкатининг Хатлон вилоятидаги бўлими раҳбари Саиджон Ёдгорийга кўра, Хатлон ва Бадахшон вилоятларига юборилган 302 та юк вагони Ўзбекистон темир йўлларида тўхтаб қолган.\nЁдгорий аксарияти маҳаллий тадбиркорларга тегишли бу юк вагонларида асосан озиқ-овқат, ёнилғи маҳсулотлари ҳамда қурилиш материаллари борлигини таъкидлади.\nАснода Тожикистоннинг аҳолиси зич бўлган ҳудудига мўлжалланган зарур маҳсулотларнинг Ўзбекистон темир йўлларида қолиб кетаётгани расмийлар билан бир қаторда оддий тожикистонликларда ҳам жиддий ташвиш уйғотган.\nБундан кўпроқ иқтисодий зарар кўраётган хатлонлик ўзбек тадбиркорлар Ўзбекистон ҳукумати ва президентидан Амузанг-Қўрғонтепа темир йўли тезроқ тикланишига таъсир ўтказишни сўраган.\n- Бу ерда ишлар тўхтаб қолган, объектлар қурилиш материалларига қийналиб турибди. Бунинг халқ хўжалигига катта зарари бор-да ахир. Шахсан бир кишига конкретно эмас, умуман. Баъзи нарсаларни “Душанбе орқали олиб боринг” деб айтаяпти улар, унга бир ташкилотнинг иложи бор, бирининг иложи йўқ. Чунки қўшимча харажатлар қилиш керак бўлаяпти, бу ўта сарсонгарчилик. Буни тезроқ ҳал қилиш керак, - дейди Озодликка гапирган хатлонлик тадбиркорлардан бири Эҳсон Мустафоқулов.\n2011 йилнинг 17 ноябрида Термиз-Қўрғонтепа йўналишидаги темир йўл ўтган кўприкда портлаш содир бўлгани ва Ўзбекистон ҳуқуқ-тартибот органлари буни террорчилик хуружи ўлароқ баҳолагани олдинроқ хабар қилинган эди.\nБироқ Тожикистон расмийлари қўшни мамлакат вакиллари келтирган бу сабабни “ёлғон” деб баҳолар экан, Ўзбекистон томони Хатлон ва Бадахшон вилоятларини қасддан иқтисодий қамал қилаётганини иддао қилмоқда.\nБундан бир неча кун аввал EurasiaNet нашри ҳам воқеа жойини бориб кўрган мухбири Мэтю Стаурбрижга таянган ҳолда, “Ўзбекистон темир йўлида теракт бўлмагани”ни хабар қилганди.\nТожикистон учун муҳим таъминот тармоқларидан бири бўлган Амузанг-Қўрғонтепа темир йўлидаги фалажлик тожикистонликлар учун қатор ижтимоий ва иқтисодий муаммолар яратаётир.\nАйни қиш чилласида, айниқса, озиқ-овқат маҳсулотлари ортилган вагонларнинг Ўзбекистонда қолгани республика жанубий-ғарбида озиқ-овқат тақчиллигини вужудга келтиргани кузатилади.\n“Бироқ Ўзбекистон ва Тожикистон ҳукуматининг юқори лавозимли расмийлари бу масала юзасидан бир-бирини айблашдан нарига ўтмаяпти”, дейди мустақил кузатувчилар.\nАснода кўпчилик тожикистонликлар хатлонлик ўзбеклар ташаббусини қувватлар экан, улар мурожаатларига ижобий жавоб бўлишига умид қилишларини айтмоқда.\n- Агар давлат раҳбарлари ҳамжиҳат бўла олмаса, бу ерда оддий ҳалқ мурожаат қилиши керак. Тожикистонлик тадбиркорлар гуруҳи томонидан жаноб Ислом Каримов номига ёзилган мактуб қанийди нақд қўлига бориб тегса-ю, у одам инсонларча ҳаракат қилиб, бизга ёрдам бериб юборса. Мен, ҳар ҳолда, соғлом ақл ғалаба қилса керак, деб ўйлайман, - дейди душанбелик Нодирхон ота.\n“Тожикистон темир йўллари” ширкати масъулларининг билдиришича, Ғалаба-Амузанг темир йўлида юз берган ҳодиса юзасидан тергов-қидирув ишлари ниҳоясига етмагани сабабли ўзбекистонлик темир йўлчилар йўлни тиклаш масаласи ҳалича ҳал қилинмаганини маълум қилган.